8 ta' April: Santa Ġulja Billiart

Verżjoni Vidjo:

Santa Ġulja Billiart

"Għoddu kollox b'ferħ meta tħabbtu wiċċkom ma' kull xorta ta' tiġrib, għax għandkom tkunu tafu li t-tiġrib tal-fidi tagħkom inissel is-sabar.

Ħallu li s-sabar ikollu l-milja tiegħu fikom, biex tkunu perfetti u sħaħ, bla ma jkun jonqoskom xejn." –

Ġakbu 1:2-4

SANTA ĠULJA BILLIART

Reliġjuża

1751 – 1816

Tagħrif:

Ġulja twieldet minn familja devota ta' gabilotti minn Picardy (fil-Grigal ta' Franza).

Minn kmieni wriet ġibda profonda lejn il-ħwejjeġ spiritwali u ta' 14-il sena għamlet wegħda ta' kastità perpetwa.

Sentejn wara waqgħet diżgrazzja fuq missierha: tilef ir-razzett u l-għelieqi tiegħu, u minħabba f'hekk Ġulja kellha toħroġ mid-dar u tmur taħdem.

Kienet żagħżugħa li l-imħabba tagħha lejn Alla kienet tinħass u tittieħed minn oħrajn, tixtieq li tkun ta' għajnuna spiritwali liż-żgħażagħ ta' madwarha.

Kellha l-permess, lejn is-sena 1770, meta kellha madwar 19-il sena, li titqarben kuljum – ħaġa ma tantx kienet komuni f'dawk iż-żminijiet minħabba l-ereżija Ġansenista.

Imma mbagħad, meta kellha 23 sena, seħħet ġrajja li ħalliet effett ikrah fuqha.

Sar attentat fuq il-ħajja ta' missierha, u x-xokk kellu tant effett fuq il-mara żagħżugħa li hi, bil-biża', baqgħet ipparalizzata, baqgħet inkapaċi, zoppa u fis-sodda għat-30 sena li ġew wara.

Imma l-ispirtu tagħha ma tkissirx.

Il-ħajja mistika fid-dar u l-għaqda intima tagħha ma' Alla saru aktar profondi.

Matul is-sitt snin terribbli tar-Rivoluzzjoni Franċiża (1789-95), diversi drabi kienet fil-periklu tal-mewt mir-Repubblikani, u għalhekk malajr kellha tmur f'Compiègne, f'Amiens, f'Bethancourt u finalment terġa' f'Amiens.

Kien possibbli tisma' quddiesa u titqarben biss darba kultant, meta xi saċerdot maħrub kien ikun fil-qrib.

Minkejja dan kollu, Ġulja kompliet tmexxi l-ħidmiet tagħha ta' karità mid-dar tagħha, ħerqana b'mod speċjali biex tpatti għat-tagħlim żbaljat ta' żmienha billi tipprovdi, permezz ta' ħbieb twajba, għall-edukazzjoni tat-tfal fqar orfni u aktar tard, għall-bniet inġenerali.

Bil-kooperazzjoni tal-Viskontessa Francoise Blin de Bourden, u ta' Padre Varin, is-superjur tal-hekk imsejħin tal-Patrijiet tal-Fidi, Santa Ġulja fl-aħħar, f'Awwissu tal-1803, meta kellha 52 sena, għamlet il-ħidma tagħha fuq bażi permanenti billi waqqfet l-"Istituti tas-Sorijiet ta' Notre Dame."

Fis-sena ta' wara, il-qaddisa li allura kienet għadha ma tistax timxi, kienet imħeġġa minn qassis biex tagħmel pass u timxi għall-imħabba tal-Qalb ta' Ġesù, u hi sabet lilha nfisha mfejqa għal kollox mill-paraliżi tagħha.

Hi issa setgħet tiddedika l-bqija ta' 12-il sena ta' ħajjitha biex ixxerred l-istitut tagħha.

Waqqfet xi għaxar kunventi fi Franza u fil-Belġju minkejja l-oppożizzjoni li sabet u li ma kinux jifhmuha.

Kellha tivjaġġa ħafna, spiss fuq karettun jew bil-mixi.

Is-saħħa u l-kuraġġ tagħha ma kellhomx limiti.

Mietet fit-8 ta' April tas-sena, 1816 fl-età ta' 65 sena u ġiet iddikjarata qaddisa fl-1969 mill-Papa Pawlu VI.

Ħsieb

L-immobilità ta' Santa Ġulja Billiart bl-ebda mod ma fixklet l-attivitajiet tagħha.

Minkejja t-tbatija tagħha, hija rnexxielha tgħin fit-twaqqif ta' Ordni ta' tagħlim li kienet tipprovdi tagħlim kemm tal-foqra kif ukoll tas-sinjuri.

Kull wieħed u waħda minna għandu limitazzjonijiet, iżda l-agħar marda li wieħed jista' jkollu hija l-paraliżi spiritwali għax din iżżommna milli nservu lil Alla hawn fuq l-art u wara mmorru ngawduh fis-Sema.

Minkejja li Santa Ġulja Billiart ma ħallitx il-limtazzjoni tagħha tillimitha minn dak li riedet tagħmel għal Alla, dik tagħha kienet prova li rrikjediet ħafna paċenzja minn naħa tagħha.

Aħna kemm nipprattikawha l-paċenzja meta nkunu għaddejjin minn kull xorta ta' provi?

It-Tnejn, 12 ta' Frar, 2018, fl-omelija tiegħu fid-Dar Santa Marta, il-Papa Franġisku qal dan li ġej:

"Nitolbu lill-Mulej biex itina l-virtù tal-paċenzja meħtieġa minn min jinsab f'mixja u jġorr fuq spallejh diffikultajiet u provi.

Ġakbu l-Appostlu jikteb li meta l-fidi tgħaddi mill-prova, tiġġenera l-paċenzja.

Xi jfisser, li nieħdu paċenzja fil-ħajja meta ngħaddu mill-provi?

Mhux faċli tifhimha din.

Irridu nagħmlu distinzjoni bejn il-paċenzja kristjana u r-rassenjazzjoni, bejn il-paċenzja kristjana u s-sens ta' telfa.

Il-paċenzja kristjana hi virtù ta' min hu miexi mhux ta' min hu wieqaf u magħluq.

Meta bniedem ikun miexi jiltaqa' ma' sitwazzjonijiet li mhux dejjem huma favorevoli.

Għalija, il-virtù f'mixja turi l-veru paċenzja tagħha f'dawk il-ġenituri li titweldilhom tarbija marida jew diżabbli.

Imma għall-grazzja t'Alla, li hu ħaj, dawn huma n-nies paċenzjużi.

Dawn irabbu lill-wild tagħhom bi mħabba, sal-aħħar.

U mhux faċli ġġorr piż bħal dan għal snin sħaħ.

Madankollu, il-ferħ li għandhom wild itihom il-forza biex jieħdu paċenzja u din mhix rassenjazzjoni.

Jiġifieri din hi l-virtù li tiġi meta bniedem ikun f'mixja.

Il-paċenzja nisranija ma timxix fit-triq tat-telfa.

Mill-oriġini tal-kelma "paċenzja" għandna aktar x'nitgħallmu.

Fit-tifsira tal-kelma jidħol ukoll is-sens ta' responsabbiltà, għax min jieħu paċenzja ma jmilx taħt it-tbatija, imma din terfgħu 'l fuq bil-ferħ.

Il-paċenzja tfisser li wieħed jiffaċċja d-diffikultà mhux jgħaddiha fuq spallejn ħaddieħor.

Il-paċenzja hi l-għerf li wieħed jagħraf jiddjaloga mal-limitazzjonijiet tiegħu.

Jekk inħarsu lejn l-istorja tas-salvazzjoni, kompla jgħid, naraw il-paċenzja ta' Alla, Missierna li mexxa lill-poplu rasu iebsa kull darba li dan kien jagħmel xi idolu u jibda jħares lejn naħa oħra.

Hi paċenzja wkoll dik li l-Missier tagħna tas-Sema għandu ma' kull wieħed u waħda minna meta jakkumpanjana u jistenniena.

Dan hu Alla li bagħat lil Ibnu biex bil-paċenzja jerfa' fuq spallejh il-missjoni tiegħu u b'rieda soda jaffronta l-passjoni.

B'dan f'moħħna, illum nistgħu nitolbu għall-poplu ta' Alla: "Mulej, agħti lill-poplu tiegħek il-paċenzja biex jagħraf jerfa' l-provi".

U nitolbu wkoll għalina ta' kemm-il darba ma konniex paċenzjużi.

Meta l-affarijiet ma jmorrux kif irriduhom u jitlgħalna.....

Imma ieqaf ftit, aħseb fil-paċenzja ta' Alla l-Missier.

Il-paċenzja hi virtù sabiħa, nitolbuhielu lill-Mulej."

Talba

O Alla li tista' kollox, Int sejjaħt lil Santa Ġulja Billiart biex twieġeb bil-ferħ għall-imħabba ta' Ibnek Mislub, billi ddedikat ħajjitha għall-edukazzjoni tat-tfal, minkejja l-limitazzjonijiet li ġarrbet.

Agħmel li t-talb u l-eżempju tagħha, jispirawna biex aħna wkoll inwieġbu b'paċenzja mimlija mħabba lejn Ġesù Msallab, u naqdu l-bżonnijiet ta' ħaddieħor bi qdusija vera u mill-qalb.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed4416a9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' April: San Ġwann Battista De La Salle

Verżjoni Vidjo:

San Ġwann Battista De La Salle

"Il-bniedem li jħenn, jgħallem u jħarreġ kif jagħmel ragħaj mal-merħla tiegħu.

Ħalluhom it-tfal iż-żgħar jiġu għandi: għax ta' min hu bħalhom hija s-saltna tas-smewwiet." –

Antifona mil-Liturġija tas-Sigħat tal-Festa ta' San Ġwann Battista De La Salle.

SAN ĠWANN BATTISTA DE LA SALLE

Saċerdot

1651 – 1719

Tagħrif:

Il-Fundatur tal-"Freres" twieled f'Rheims, Franza, fit-30 ta' April, 1651, f'familja nobbli u sinjura ħafna.

Fl-1670, daħal is-Seminarju ta' Pariġi, u ġie ordnat saċerdot fl-1678, meta kellu 28 sena.

Sentejn wara ltaqa' ma Adrian Nyel, u miegħu beda jaħdem għall-edukazzjoni tat-tfal foqra.

Baqa' sakemm intefa' b'ruħu u b'ġismu f'dan ix-xogħol.

Ħalla d-dar u l-kanonikat, flusu beda jonfoqhom fit-tfal, u beda jgħix fl-istess livell tal-foqra li għalihom iddedika l-kumplament ta' ħajtu.

Beda jiftaħ skola waħda wara l-oħra, u minn żmien għal żmien kien iżurhom.

Kien jinkoraġġixxi l-għalliema, jagħtihom pariri, u jissuġġerilhom metodi ġodda biex jgħallmu aħjar.

Ġieli stedinhom id-dar tiegħu biex jieklu, u joqogħdu miegħu.

B'hekk bdiet ir-rabta ma' wħud minnhom, li wara, permezz tagħhom waqqaf il-Kongregazzjoni tal-Aħwa (Freres), fit-28 ta' Mejju, 1684.

Fl-1684, l-ewwel tnax-il dixxiplu għamlu l-professjoni temporanja u poġġew il-kongregazzjoni taħt il-ħarsien speċjali tal-Madonna.

Iżda fl-1700, qamu l-ewwel diffikultajiet minħabba l-metodi ġodda fit-tagħlim introdotti mill-fundatur.

Hekk, pereżempju dawk li kienu jiċċarġjaw għat-tagħlim fl-iskejjel kienu kontra t-tagħlim b'xejn kif kien jingħata fl-iskejjel ta' San Ġwann Battista de la Salle.

Barra minn dan, anki s-Sulpizjani rreaġixxew kontra tiegħu għax il-qaddis warrab il-metodi tradizzjonali li kien spiċċa żmienhom u kien jinsisti għall-użu tal-Franċiż aktar milli tal-Latin.

Għalkemm għall-ewwel l-intenzjoni tiegħu kienet li jmexxi biss skejjel b'xejn għall-foqra, fl-1698, fuq talba tas-Sultan James (Ġakbu) II tal-Ingilterra, hu fetaħ l-ewwel skola għat-tfal subien tal-klassi aristokratika.

Il-metodi pedagoġiċi tiegħu wasslu għat-twaqqif ta' stituti ta' studju għall-gradwati, l-organizzazzjoni tal-klassijiet ta' nhar ta' Ħadd, kif ukoll skejjel tas-snajja għal studenti bejn is-7 u l-20 sena.

San Ġwann Battista de la Salle sab ruħu umiljat minn xi dixxipli tiegħu li kienu jikkritikawh għax kien iddedikat iżżejjed għall-istudenti mill-klassijiet tal-baxxi, u wkoll ikkritikat mill-aristokrazija, li kienu jakkużawh għax kien qed jiddiżunura l-istatus tiegħu tal-klassi nobbli li kien.

Barra mill-iskejjel primarji u sekondarji li waqqaf, ħa ħsieb ukoll jiftaħ Kulleġġi tal-Għalliema (Colleges of Education).

L-ewwel wieħed li fetaħ kien f'Rheims, fl-1687, imbagħad f'Pariġi, fl-1699, u ieħor f'Saint Denis fl-1709.

L-iskejjel tiegħu xterdu ma' Franza kollha, u mad-dinja.

Il-metodi tiegħu biddlu s-sistema edukattiva ta' żmienu.

Dan swielu ħafna diżappuntamenti, ostakli u oppożizzjoni minn niesu, mill-awtoritajiet, u speċjalment mill-Ġensinisti li kienu qawwija ħafna.

Fl-1695, ifformula sett ta' Regoli għall-Komunita' tiegħu.

Kiteb ukoll ttrattat fuq l-edukazzjoni, "It-Tmexxija tal-Iskejjel Insara".

San Ġwann Battista de la Salle rriżenja minn superjur fl-1717, sentejn qabel ma miet, u ddedika lilu nnifsu għall-istruzzjoni tan-novizzi u l-pubblikazzjoni ta' xi kotba, fosthom 'Metodu ta' Talb Mentali' (meditazzjonijet).

Mifluġ mill-ażma u r-rewmatiżmu, miet nhar il-Ġimgħa l-Kbira, fis-7 t'April 1719, meta kellu 68 sena, f'Rouen, Franza.

Minkejja l-ħafna provi li għadda minnhom, kliem dan il-qaddis edukatur fuq is-sodda tal-mewt kienu:

"jien nadura l-mod kif Alla mexa miegħi fil-ħwejjeġ kollha li jirrigwardaw lili."

Kien iddikjarat qaddis flimkien ma' Santa Rita fl-1900 minn Ljun XIII.

Il-papa Piju XII fl-1950 iddikjarah qaddis patrun tal-għalliema.

Ħsieb

Kemm xogħol!

Kemm dedikazzjoni!

Kemm enerġija kkunsmata għall-avvanz tat-tfal u ż-żgħażagħ!

Kemm importanza mogħtija lill-edukazzjoni u l-aħjar metodi kif din tiġi mwasslha!

San Ġwann Battista De La Salle, il-qaddis patrun tal-għalliema.

Imma l-istudenti tagħna llum, b'mod speċjali dawk li huma prodott tal-iskejjel tal-Knisja, u tal-iskola li ġġib isem ta' dan il-qaddis dedikat, qed jirriflettu valuri nsara għall-kumplament ta' ħajjithom?

Fuq kollox mhux din l-aktar ħaġa importanti?

Dan hu parti mid-diskors li għamel (fl-4 ta' Lulju 2016) l-Arċisqof Charles J. Scicluna fil-quddiesa tal‐gradwazzjoni tal‐istudenti tas‐6th Form tal‐Kulleġġ De La Salle, il‐Birgu:

"Jiena d-domanda li nixtieq nagħmel lilkom iż-żgħażagħ hija domanda sempliċi.

Għaddejtu minn esperjenza fi skola Kattolika.

Intom illum se tħallu l-fidi tagħkom hawn u titilqu minn hawn atei prattiċi?

Din l-aħħar quddiesa li se tisma' qabel tiżżewweġ, jekk tiżżewweġ bil-Knisja?

Din l-aħħar Ewkaristija li ddeċidejt li tattendi għaliha għax hija parti minn serata, għax inti, bħal meta tmur cruise u kollox ikun ipprogrammat?

Id-domanda nagħmilhielek mhux għax nixtieq nimponi xi stil ta' ħajja fuqek, nagħmilhielek għaliex tinteressani r-risposta libera tiegħek u qed nagħmilhielek quddiem il-ġenituri, għax il-ġenituri ormaj nispera li għajjew jippruvaw jipperswadukom.

Intom adulti biżżejjed biex tieħdu d-deċiżjonijiet tagħkom, imma xi kwalita' ta' deċiżjoni se tieħu wara li għamilt snin jew almenu fl-istess grupp ta' esperjenza ta' edukazzjoni fi skola tal-Knisja?

Sirtu iżjed anti-klerikali milli kontu qabel għax kieku ngħid allura li hija falliment.

Bil-fidi tiegħek fejn qiegħed?

Tgħid li ma jinterassanix, allura nifhem li l-istilla tal-fidi ta' De la Salle għalik ormaj ma tfisser xejn ħlief badge tal-iskola u li se tkun fuq iċ-ċertifikat li se jagħtuk illum.

Tista' tgħidli: 'imma ifhimni, Father, il-kwistjoni li jiena għaddejt minn skola tal-Knisja ma jfisser xejn ħlief li nispera li jiena persuna aħjar'.

Jiena nawgura li inti persuna aħjar għax kien hemm fl-aħħar tal-Evanġelju: "għalik intqal mhumiex kategorija ta' nies li tiddisprezzahom imma li tgħinhom".

Intom tistgħu tqisukom bħala grupp ta' nies pivileġġati u din il-kelma tweġġagħni għax l-iskejjel tal-Knisja m'għandhomx ikunu għall-privileġġjati.

Huwa privileġġ tal-komunità li toffri l-edukazzjoni, imma aħna m'aħniex hawn biex noħolqu elite li jkasbar il-fqir.

Allura kieku jiena nagħlaq l-iskejjel, għax minflok ma nkun qed neduka l-qalb, jkun biss li kkrejajt mostri bla qalb.

Dan il-kliem qed ngħidu biex ngħabbikom bir-responsabbiltà.

L-edukazzjoni Kattolika trid tkun edukazzjoni mhux biss biex titgħallem tisma' l-quddiesa u tapprezzaha, imma qabel xejn tirrispetta lilek inifsek u l-proxxmu.

Jekk student li għadda minn De la Salle huwa razzist u jiddisprezza lil min mhux bħalu, De La Salle ma sewa xejn għalih.

Jekk inti m'intix kapaċi tgħid li l-vokazzjoni tiegħek trid tkun ta' servizz, De la Salle kien ħela ta' ħin u flus li taw il-ġenituri tiegħek li sostnew din l-iskola, ma kienx investiment tajjeb.

Qed ngħid hekk mhux biex inkun negattiv, imma biex ngħabbikom bir-responsabbiltà.

Fl-istess ħin jiena nifraħ magħkom ta' dak kollu li qegħdin toħolmu bih u tippjanaw għall-futur.

Nimmaġina li diġa' qed tistennew b'ħerqa r-riżultati tal-eżamijiet, nawguralkom li tiddevertu ftit u tistrieħu sakemm jaslu r-riżultati, u li ma taqgħux f'depression meta tiftħu r-riżultati li tirċievu, nittamaw li kollox imur sew.

Inutli tixgħel ix-xemgħat lil Sant Antnin ta' Padova u li San Giovanni Battista De La Salle għax issa li hemm hemm.

Imma nawguralkom li, ir-riżultati jkunu tajbin u d-deċiżjonijiet li tagħmlu għall-futur tagħkom tagħmluhom b'responsabbiltà kbira, mhux biss li tuża t-talenti tiegħek tajjeb, imma li tagħżel li tkun ta' servizz għas-soċjetà.

Huwa dan il-privileġġ li tkun Nisrani: li tkun ta' servizz għas-soċjetà, imbagħad il-Mulej ibierkek bl-għana, bil-ġid ħa tgawdi int u l-familja tiegħek u għamel minn kollox biex tgħin lil min hu inqas privileġġat.

Jien nixtieq nirringrazzja lill-Brothers ta' De La Salle tad-dedikazzjoni tagħkom, intom ormaj an endangered species, anke għaliex vokazzjonijiet għal De La Salle ma tantx qed nara jien fuq ix-xefaq, biex ma ngħidtx fuq l-orizzont, imma fuq ix-xefaq.

Imma jiena nawgura li jkollkom gruppi ta' lajċi bħall-Brothers mill-Colombia li hawn magħna.

Jiena nawgura li gruppi ta' lajċi jiġu entużjażmati bl-eżempju u anke bix-xogħol li qegħdin tagħmlu, nawgura biex din l-opra tkompli".

Ejjew nitolbu għall-istudenti kollha, għall-Brothers u l-għalliema kollha, biex jibqgħu jimxu fuq il-passi ta' San Ġwann Battista de La Salle bla tidwir 'l hawn jew 'l hemm.

Talba

O wisq qaddisa u safja xebba Marija, omm tal-ħniena, sultana tiegħi, protetriċi tiegħi, ħajti, l-għaxqa u t-tama tiegħi, fit-tjieba tiegħek agħmel li jkolli qalb ta' Iben veru tiegħek; qalb li malajr tobdi u twieġeb lill-iben divin tiegħek, is-Salvatur tiegħek u tiegħi; ikolli fiduċja ta' iben fit-tjubija tiegħek ta' omm u fil-kwalitajiet kollha li għandu jkollu kull iben tiegħek.

Indenja ruħek ukoll li jkollok l-aktar għal qalbek il-ħidma kbira tas-salvazzjoni tiegħi u kull ma jgħin biex din tinkiseb matul ħajti u fil-waqt ta' mewti; u meta jasal dak il-mument tal-aħħar, omm fidila u ħanina, nitolbok b'ħerqa li ma tabbandunanix.

Għinni inti, biex negħleb l-għedewwa kollha tas-salvazzjoni tiegħi u ħu f'idejk qaddisa lil ruħi, biex hekk tikseb ġudizzju tajjeb bl-interċessjoni tiegħek u nkun nista' nidħol fis-Saltna tas-Sema u hemm nitgħaxxaq b'hena li ma titfissirx, li nara u nħobb lil Alla u lilek l-iżjed imbierka għal dejjem ta' dejjem.

Ammen.

(Talba ta' San Ġwann Battista de La Salle

li kien jgħid ta' spiss lill-Imqaddsa Verġni Marija)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed473668', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' April: Santa Ġiljana minn Cornillon

Verżjoni Vidjo:

Santa Ġiljana minn Cornillon

"Huma u jieklu, Ġesù ħa l-ħobż f'idejh, qal il-barka, qasmu, newwlu lid-dixxipli u qal: "Ħudu, kulu, dan hu ġismi."

Imbagħad ħa l-kalċi f'idejh, radd il-ħajr, newwlilhom il-kalċi u qal: "Ixorbu lkoll minnu, għax dan huwa demmi, id-demm tal-Patt, li jixxerred għall-kotra għall-maħfra tad-dnubiet." –

Ġesù f'Mattew 26:26-28

SANTA ĠILJANA MINN CORNILLON

Verġni

1193 – 1258

Tagħrif:

Santa Ġiljana minn Cornillon, verġni, twieldet Retinne, ħdejn Liege (il-Belġju), u wara li ta' ħames snin tilfet 'l ommha u 'l missierha poġġewha fil-kunvent ta' Mont-Cornillon, ħdejn Liege.

Hawn mhux biss għamlet progressi kbar fil-qdusija, iżda wkoll qrat bil-pjaċir l-opri ta' Santu Wistin u ta' San Bernard.

Uriet sa minn ċkunitha mħabba kbira lejn il-Madonna, lejn il-passjoni, u fuq kollox lejn is-Sagramenti tal-Altar.

Fl-1206, libset il-velu ta' soru u pprofessat r-regola ta' Santu Wistin, li kienet miżmuma f'dak il-kunvent.

Tawha f'idejha l-morda tal-isptar li kien immexxi mis-sorijiet.

Kienet tiġbed fuqha l-qima ta' kulħadd bl-umiltà, bil-karità, bl-ubbidjenza u bil-penitenza tagħha, hekk li fl-1230, is-sorijiet kollha tal-kunvent ħatruha bħala superjura tagħhom.

Għamlet li setgħet biex iddaħħal il-festa ta' Corpus.

Meta kienet tersaq titqarben kienet tħoss devozzjoni kbira u tirċievi ħafna grazzji.

Ta' sikwit kienet tmur tagħmel żjara lil Ġesù Sagramentat, tinxteħet għarkopptejha; u bl-eżempju tiġbed lill-oħrajn.

Għalhekk Alla għażilha bħala strument umli tiegħu biex ixxandar id-devozzjoni lejn is-Sagrament, u biex tiġi magħżula ġurnata għas-solennità ta' Corpus.

Robert, isqof ta' Liege, bit-talb u l-parir ta' Santa Ġiljana, daħħal din il-festa fid-djoċesi tiegħu, u mbagħad il-Papa Urbanu IV kabbar u xerred din is-solennità mad-dinja kollha.

Wara l-mewt tal-Isqof Robert, Ġiljana kellha ssofri bosta persekuzzjonijiet.

Ċertu Roger irnexxielu jxewwex lill-poplu kontriha u keċċiha mill-kunvent flimkien mas-sorijiet (1247).

Flimkien mal-komunità, il-qaddisa sabet kenn wara bosta sofferenzi, l-ewwel Namur u mbagħad fil-Belt ta' Fosse, fejn għaddiet l-aħħar snin ta' ħajjitha fil-ġabra u fit-talb.

Wara li rċeviet bid-devozzjoni kollha l-aħħar sagramenti mietet fiċ-ċella tagħha, għajnejha fissi fuq l-Ostja Mqaddsa (fil-5 ta' April, 1258).

Difnuha, kif talbet, fil-monasteru taċ-Ċisterċensi tal-Belt ta' Villiers.

Qabarha sar post ta' pellegrinaġġi għal għadd kbir ta' mirakli li saru bl-interċessjoni tagħha.

Il-Qdusija Tiegħu, il-Papa Piju IX, approva l-uffizzju u l-quddiesa tagħha (1869).

Ħsieb

Santa Ġiljana minn Cornillon qatt ma waqfet tittama fl-għajnuna ta' Alla fost l-iktar persekuzzjonijiet krudili.

Ejjew nitgħallmu mill-paċenzja tagħha u mill-mod kif hija pprattikat il-virtù qawwija tat-tama, u fil-fatt li straħet fuq l-għajnuna divina b'aċċettazjoni ta' dak kollu li għoġob lir-rieda tiegħU.

Imma Ġiljana baqgħet magħrufa wkoll għal kemm irsistiet biex iddaħħal il-festa ta' Corpus (Il-Ġisem u d-Demm Imqaddes ta' Kristu).

Dan jixhed id-devozzjoni kbira li kellha lejn Ġesù fl-Ewkaristija.

Kien għalhekk li l-Mulej inqeda biha biex ixxandar din id-devozzjoni, u biex tiġi magħżula ġurnata għas-solennità ta' Corpus.

Fis-Solennità tal-Ġisem u d-Demm Imqaddes ta' Kristu (3 ta' Ġunju, 2018), il-Papa Franġisku tenna dan il-kliem:

"L-Ewkaristija hi l-qalb li tħabbat tal-Knisja, tnissilha u terġa' tnissilha mill-ġdid, ixxerikha u tqawwiha.

Imma l-Ewkaristija tħejjilna wkoll post hemm fuq, fl-eternità, għax hi l-Ħobż tas-Sema.

Tiġi minn hemm, hi l-unika materja fuq din l-art li għandha tassew togħma ta' eternità.

Hi l-ħobż tal-futur, li diġà minn issa ddewwaqna ġejjieni bil-wisq ikbar minn kull ħaġa aqwa li nistgħu nistennew.

Hi l-ħobż li jaqta' l-ġuħ tal-ikbar xenqat tagħna u jitma' l-isbaħ ħolmiet tagħna.

F'kelma waħda, hi r-rahan tal-ħajja ta' dejjem: mhux biss wegħda, imma rahan, jiġifieri garanzija minn qabel, tantiċipa konkretement dak li se jiġi mogħti lilna.

L-Ewkaristija hi l-"prenotazzjoni" tal-Ġenna; hu Ġesù, ikel li jrejjaqna fil-mixja tagħna lejn dik il-ħajja hienja li ma tintemm qatt.

Fl-Ostja kkonsagrata, barra mill-post, Ġesù jħejjilna l-ikel, li jrejjaqna.

Fil-ħajja għandna bżonn kontinwament li nitrejqu, u mhux biss bl-ikel, imma wkoll bi proġetti u mħabbiet, b'xewqat u tamiet.

Aħna mġewħin biex niġu maħbuba.

Imma l-aqwa kumplimenti, l-isbaħ rigali u l-aktar teknoloġiji avvanzati mhumiex biżżejjed, qatt mhuma se jaqtgħulna l-ġuħ għal kollox.

L-Ewkaristija hi ikel sempliċi, bħall-ħobż, imma hi l-uniku wieħed li jaqta' l-ġuħ, għax m'hemmx imħabba ikbar minn din.

Hemm niltaqgħu ma' Ġesù tassew, naqsmu fil-ħajja tiegħu, inħossu l-imħabba tiegħu; hemm tista' tħoss kif il-mewt u l-qawmien tiegħu huma għalik.

U meta tadura lil Ġesù fl-Ewkaristija, tirċievi mingħandu l-Ispirtu s-Santu u ssib paċi u ferħ.

Għeżież ħuti, ejjew nagħżlu dan il-ħobż tal-ħajja: inqiegħdu fl-ewwel post il-Quddiesa, niskopru mill-ġdid l-adorazzjoni fil-komunitajiet tagħna!

Nitolbu l-grazzja li nkunu mġewħin għal Alla, li qatt ma jinqatgħalna għal kollox dak il-ġuħ biex nirċievu dak li hu jħejji għalina.

Hu jixtieq jgħammar f'nofsna.

Irid iżur is-sitwazzjonijiet, jidħol fid-djar, joffri l-ħniena tiegħu li teħles, ibierek, ifarraġ.

Ġarrabtu sitwazzjonijiet ta' tbatija; il-Mulej irid ikun qrib tagħkom."

U f'ħajtek, x'post għandu Ġesù Ewkaristija?

Kemm tmur iżżuru u toqgħod titkellem miegħU , taduraH u tirringrazzjaH?

TirċeviH ta' spiss b'qalb u ruħ safja u mħejjija sew u kif jixraq lil Alla qaddis li jinżel mis-Sema għalik, biex jiġi fik u jgħix miegħek?

Inħeġġek tara dan il-vidjo:

Talba

Ejja żurna, Mulej.

Aħna nilqgħuk fil-qlub tagħna, fil-familji tagħna, fl-ibliet tagħna.

Grazzi li tħejjilna l-ikel tal-ħajja u post fis-Saltna tiegħek.

Agħmel li aħna nkunu attivi aħna u nħejjulek, inwasslu bil-ferħ lilek li int il-ħajja, biex inxerrdu l-fraternità, il-ġustizzja u l-paċi fit-toroq tagħna.

Ammen.

(Talba tal-Papa Franġisku f'Corpus 2018)

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed4bf0a9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' April: San Vinċenz Ferrer

Verżjoni Vidjo:

San Vinċenz Ferrer

"Mhux intom tkunu li titkellmu, imma l-Ispirtu ta' Missierkom li jitkellem fikom.

Sirt kollox għal kulħadd, biex lil kulħadd insalva." –

Żewġ antifoni mil-Liturġija tas-Sigħat tal-Festa ta' San Vinċenz Ferrer.

SAN VINĊENZ FERRER

Saċerdot Dumnikan

1350 – 1419

Tagħrif:

San Vinċenz twieled f'Valenzja, Spanja, fl-1350, u kien ta' nisel Ingliż jew Skoċċiż.

Fl-1367, meta kellu sbatax-il sena, daħal mad-Dumnikani.

Ġie ordnat saċerdot mill-Kardinal Pietru de Luna, u ftit snin wara ġie magħżul Pirjol tal-Kunvent tad-Dumnikani, f'Valenzja.

Fi żmien meta fil-Knisja kien hemm żewġ Papiet, Klement VII, f'Avignon, u Urbanu VI, f'Ruma, San Vinċenz kien jaħseb li Klement VII kien il-veru Papa, għax kien influwenzat mill-Kardinal de Luna li kien iżomm miegħu.

Fl-istess waqt Santa Katarina ta' Siena kienet iżomm mal-Papa Urbanu VI.

Meta Klement VII miet, il-Kardinal de Luna laħaq floku bl-isem ta' Benedittu XIII, u San Vinċenz żamm miegħu.

Għal ħafna snin, San Vinċenz iddedika ruħu għall-prietki u ġera f'ħafna pajjiżi, barra Franza, mar Spanja, l-Isvizzera, l-Italja, il-Ġermanja, l-Ingilterra u pajjiżi oħra.

Kien jipprietka l-iktar fuq in-Novissimi, u kien ikollu udjenzi enormi u ħafna konverżjonijiet.

Ix-xiżma fil-Knisja nkwetatu ferm, u ta sehmu sakemm raha tispiċċa.

Meta San Vinċenz ra li Benedittu XIII ma riedx jirriżenja, ma baqax iżomm iktar miegħu, anzi darba, meta kien marid mejjet, f'laqgħa li fiha kien qed jippresiedi Benedittu XIII, iddenunzjah b'ħiltu kollha.

Kien hu wkoll li ta' parir lir-Re Federiku ta' Aragona biex ma jkomplix jappoġġa lil Benedittu.

Fl-aħħar Benedittu ġie mneħħi u hekk ix-xiżma spiċċat fl-1416 meta ġie elett il-Papa Martin V.

Miet f'Vannes, fi Franza, waqt li kien qed jagħti missjoni li fiha pprova jwaqqaf l-hekk imsejħa 'Gwerra ta' Mitt Sena' bejn Franza u l-Ingilterra.

Kien il-5 ta' April, 1419, meta kellu 69 sena.

Ġie ddikjarat qaddis fl-1455 (36 sena wara mewtu) u hu meqjum ħafna mhux biss fi Spanja u fl-Amerka Latina, imma wkoll fil-Filippini.

Ħsieb

San Vinċenz għex fi żmien meta l-Knisja kienet għaddejja minn żmien mill-aktar diffiċli fl-istorja tagħha.

Kien iż-żmien meta l-Papa kellu r-residenza tiegħu f'Avignon (Franza) u seħħet l-hekk imsejħa Xiżma tal-Punent.

Kien iħoss li hu kien imsejjaħ biex ixandar l-evanġelju mhux biss lill-insara, imma wkoll lil-Lhud, lill-Musulmani u lis-setet eretiċi tal-Katari u l-Valdeżi.

Jingħad li hu kellu d-don tal-ilsna u kien magħruf għall-każi ta' fejqan li hu kien jagħmel.

Meta kien qed jipprietka fi Lyon, fi Franza, fl-1404, hu organizza l-għadd kbir ta' nies li kienu aċċettaw it-tagħlim tiegħu u bdew imorru warajh kull fejn kien jipprietka.

Dawn kienu jissejħu l-flagellantes jew penitenti.

Kienu jilbsu libsa sewda u bajda bħad-Dumnikani u kienu jġorru l-ħatar bħall-pellegrini.

Il-quċċata tal-predikazzjoni ta' San Vinċenz kienet bejn is-snin l-1412 u l-1419.

Il-prietki tiegħu – li ħallew effett kbir – kienu b'mod speċjali fuq in-novissmi, l-aktar fuq l-aħħar ġudizzju.

Kien iqanqal lis-semmiegħa tiegħu biex ibiddlu ħajjithom minħabba li wasal it-tmiem.

Ħafna kienu jikkonsidrawh bħala t-tieni San Ġwann Battista, jipprietka l-penitenza għall-konverżjoni.

Ġie msejjaħ l-Anġlu tal-Apokalissi.

Minħabba l-għadd kbir ta' mirakli jissejjaħ Tawmaturgu.

Imma fi żminijietna llum kemm għadna nisimgħu dwar in-novissmi?

Jew forsi ma rridux nisimgħu min ikellimna fuq ir-realtà tal-mewt, il-ġudizzju, l-infern, il-ġenna, eċċ ...?

Forsi biex nibqgħu ngħixu ħajja aljenata sal-aħħar imbagħad dawn ir-realtajiet insibuhom ma' wiċċna meta jkun tard wisq?

Jeżisti ktieb illi jġib dan it-titlu: "In-Novissmi".

Dan huwa ġabra ta' twissijiet mill-Qaddis Malti San Ġorġ Preca.

Dun Ġorġ, bħall-qaddis tal-lum, kien jitkellem spiss fuq il-mewt, il-kruha tad-dnub u l-ħajja eterna.

Huwa fatt li mitt sena oħra aħna ma nkunux hawn.

Huwa fatt li l-ħajja hija fraġli, tgħaddi malajr.

Il-Bibbja tgħid li

"l-ħajja tal-bniedem hija b'kollox sebgħin sena, tmenin jekk inkunu f'saħħtina u l-biċċa il-kbira taħbit u niket.

Malajr tgħaddi u aħna immorru magħhom."

Spiss allura, konxji ta' din il-prekarjetà nibdew nagħmlu affarijiet li b'xi mod inessuna li aħna fuq din l-art m'aħniex għal dejjem.

Nippruvaw nagħmlu xi ħaġa biex nagħtu lilna infusna l-impressjoni li aħna għal dejjem hawn.

Allura arana nippruvaw noħolqu "Mini-ġenna".

Forsi s'hawn m'hemmx xi inkwiet tal-għaġeb, imma l-inkwiet jibda meta dik il-"Mini-ġenna" nipprova noħloqha għalija biss.

Allura arani nrekken, infaddal, biex qabel norqod filgħaxija jkolli rasi mistrieħa.

Imma filgħaxija rasi ma tistrieħx fuq l-imħadda għax naf li għandi ħafna flus il-Bank, imma għax naf li ta' ħdejja għandu x'jiekol.

Rasi qabel norqod ma tkunx mistrieħa għax irnexxieli nġelled familja bir-regħba tiegħi fuq il-wirt li ħallew ommi u missieri, imma għax lili ħa jibqgħu jiftakruni bi bniedem ġeneruż u tal-paċi.

U kif tista' tistrieħ rasi qabel norqod meta naf li minħabba r-regħba tiegħi hawn nies li mhux qed jitħallsu kemm jistħoqqilhom?

Kif nista' norqod mistrieħ meta nbigħ prodotti li jagħmlu l-ħsara, huma x'inhuma?

Għal dan kollu tista' twassal ir-regħba.

Għiduli intom kemm hawn nies li għax alla tagħhom il-flus sallbu lil ħafna oħrajn; vittmi tal-ġlied minħabba il-wirt, vittmi tad-droga u tal-użura.

U allura, anke jekk San Vinċenz Ferrer u San Ġorġ jidhru iebsa u 'il bogħod, anke jekk Ġesù illum huwa ċar dwar ir-realtà ta' wara l-mewt li forsi jaħsadna, ma nistgħux ma nammettux li ħafna drabi norbtu qalbna wisq mal-affarijiet li jgħaddu.

Ħafna drabi t-talb tagħna huwa wisq ikkonċentrat fuq "Ħobżna ta' kuljum agħtina illum" u ninsew li aħna nistgħu nkunu responsabbli ta' ħafna nkwiet minħabba l-flus.

Il-Mulej iridna nies ħielsa li ma nsiru skjavi ta' xejn.

Meta l-flus iservuni (jaqduni) m'hemmx problemi kbar imma meta jien nibda nsir skjav tagħhom hemm iva, għandi għax ninkwieta.

Trid tkun taf x'inhi l-kura?

Agħti, qassam, tiekolx waħdek.

Jalla lkoll kemm aħna nagħmlu esperjenza ta' dak li huwa il-ħelsien, il-ħelsien vera, dak li jista' jagħtina Alla biss!

Talba

O Alla, is-saċerdot San Vinċenz Ferrer, li int għażiltu ministru tiegħek biex ixandar l-Evanġelju, fakkar sikwit li l-Feddej tagħna għandu jiġi biex jagħmel ħaqq mid-dinja; agħtina li, kif għad narawh imħallef fuq l-art, hekk ukoll, mal-qaddisin tiegħek, narawh sultan fis-sema: Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-Ħsieb huwa meħud mill-fuljett

Signum Fidei

u mis-sit sejhafrangiskana.com.

__ATA.cmd.push(function() { __ATA.initDynamicSlot({ id: 'atatags-26942-5ed64ed4e7be0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' April: San Sidor

Verżjoni Vidjo:

San Sidor

"Il-bnedmin bil-għaqal ikollhom fuqhom dija bħal dik tas-sema, u dawk li jkunu wasslu 'l ħafna fis-sewwa jkunu jiddu bħal kwiekeb għal dejjem ta' dejjem.

San Sidor, mgħallem tassew għaref u dawl tal-Knisja imqaddsa, itlob lill-Iben ta' Alla għalina, int li ħabbejt il-liġi tal-Mulej." –

Żewġ antifoni mil-Liturġija tas-Sigħat tal-Festa ta' San Sidor.

SAN SIDOR

Isqof u Duttur tal-Knisja

560 – 636

Tagħrif:

San Sidor kien tifel ta' familja nobbli Rumana, li kienet qed tgħix f'Kartaġena, Spanja.

Tlieta minn ħutu huma wkoll qaddisin, San Leandru li kien Arċisqof ta' Sevilla, San Fulġenzju, Isqof ta' Astigi, u Santa Florentina.

Fis-sena 599 sar Arċisqof ta' Sevilla, wara ħuh, u mexxa d-Djoċesi b'suċċess kbir għal 37 sena, sakemm miet fl-4 ta' April 636.

Kien bniedem ta' għerf kbir, u kien l-aħħar wieħed fost il-Filosofi Nsara.

Kien ukoll l-aħħar wieħed fost il-Missirijiet tal-Knisja Latina, u kien l-ewwel kittieb Nisrani li għamel 'Summa', ġabra ta' għerf universali.

Hu ġabar xogħlijiet Latini u Griegi, li kienu jintilfu li kieku ma kienx hu.

Baqa' msemmi ħafna għall-opra tiegħu "Etymologiae", kollezzjoni sistematika ta' 154 kittieb ta' żmienu, fuq teoloġija, axxetika, storja, ġografija, astronomija, u suġġetti oħra.

San Sidor attenda t-Tieni Konċilju ta' Sevilla fis-sena 619, u ppresieda r-Raba' Konċilju ta' Toledo fis-sena 633.

Ħadem ħafna biex il-Viżigoti li ddominaw Spanja għal kważi żewġ sekli, ġew ikkonvertiti mill-Arjaniżmu.

San Sidor miet fis-sena 636, ta' 76 sena.

Ħsieb

Is-soċjetà tagħna tista' sewwa sew tuża l-ispirtu ta' San Sidor ta' kombinazzjoni bejn it-tagħlim u l-qdusija.

L-imħabba, il-fehma u l-għerf jistgħu jfejqu u jagħqdu flimkien nies miksura u mifruda minn xulxin.

Aħna m'aħniex Barbari bħall-invażuri ta' Spanja fi żmien Sidor.

Imma n-nies li huma mgħarrqa fl-għana u invażati mill-avvanzi xjentifiċi u teknoloġiċi, jistgħu jitilfu f'ħajja ta' nuqqas ta' mħabba u konpassjoni lejn il-proxxmu.

X'jiswew umbagħad l-avvanzi kollha tal-bniedem tal-lum jekk titmermer l-imħabba, li nafu li hi r-raġuni għalfejn ġejna f'din id-dinja?

X'jiswielu l-bniedem intelliġenti u għani jekk jikseb tant ġid u unuri biex umbagħad jitlef ruħu?

In-nisrani mħeġġeġ biex bl-avvanzi tad-dinja moderna, jara kif jista' jħobb, jaqdi u jservi aħjar il-ħtiġijiet tal-ħajja tiegħu u tal-oħrajn, b'attenzjoni speċjali lejn dawk l-aktar batuti u fil-bżonn?

Il-bniedem jiftaħar għax niżel fuq il-qamar u kull sena jintefqu eluf ta' flus fuq ikomplu javvanzaw f'missjonijiet spazjali ġodda.

U xi ngħidu għan-nefqa fl-armi li li tintefaq biex il-pajjiżi jkunu lesti għal xi gwerra li tista' tinqala?

Illum nista' nilħaq lil xi ħadd li qiegħed fuq in-naħa l-oħra tal-globu!!

Tassew li l-bniedem jaf ikun intelliġenti u bravu!

Imma, ngħid jien, il-bniedem avvanza fejn tidħol il-karita', l-imħabba u l-għajnuna immedjata ta' nies fil-bżonn?

Il-faqar irnexxielna niddistruġġuh?

Nistgħu ngħidu li nies li jmutu bil-ġuħ, bil-mard, bil-klima għax m'għandhomx saqaf fuq rashom u oħrajn, issa saru biss memorja tal-passat??

U xi ngħidu għan-nies bi bżonnijiet fil-gżejjer tagħna?

F'omelija minn tiegħu, Mons. Isqof Mario Grech, waqt quddiesa fl-okkażjoni tal-Gradwazzjoni tal-studenti tal-Università (21 ta' Novembru 2008) jgħidilhom hekk:

"Matul s-snin dejjem kien hemm nisġa qawwija bejn l-impenn intellettwali u dik l-attenzjoni speċjali għall-faqar qadim u ġdid.

Kienu ħafna dawk li xorbu mill-għajn tal-għerf biex imbagħad setgħu jaqdu ġenerożament lill-fqir u liż-żgħir.

Irrid nittama li dan huwa wkoll wieħed mill-ideali tagħkom, li llum qed troddu ħajr lil Alla talli temmejtu l-korsijiet tagħkom u issa tibdew tfittxu fejn tistgħu toffru l-kontribut professjonali tagħkom.

Il-foqra qegħdin magħna.

Peress li mhux dejjem isibu min ġenwinament isostnihom mill-kamp politiku, intom, bħala ċittadini, kulħadd esperti fil-kamp tiegħu jew tagħha, tistgħu tkunu t-tama tagħhom li b'xi mod tgħinuhom jgħixu ħajja umanament dinjituża.

Għandna familji li qed ifittxu min jgħinhom biex jegħlbu d-diffikultajiet relazzjonali u finanzjarji;

għandna ħaddiema li jixtiequ serħan il-moħħ dwar ix-xogħol li għandhom;

għandna tfal u adolexxenti li qed jaffrontaw sfidi ġodda fis-sistema edukattiva;

għandna ħafna aspettattivi biex fil-qasam tas-saħħa jkun assigurat ir-rispett lejn il-ħajja;

għandna anzjani li jibżgħu li fl-aħħar fażi ta' ħajjithom mhux ser ikollhom min joffrilhom kenn.

Dawn biex insemmi ftit eżempji.

San Bernard jikteb:

"Hemm dawk li jridu jkunu jafu biex ikunu jafu, u din hija kurżità; hemm oħrajn li jridu jitgħallmu biex ħaddieħor ikun jaf li huma jafu, u din hija vanità; oħrajn li jistudjaw biex imbagħad ibiegħu l-għerf tagħhom għall-flus u l-unuri, u dan huwa tal-mistħija; hemm min għandu għatx għat-tagħlim biex jifforma lilu nnifsu, u din hija azzjoni prudenti; u hemm dawk li jistudjaw biex jagħmlu l-ġid lill-oħrajn, u din hija għażla karitattiva".

Huma kliem miktuba ħafna snin ilu, imma attwalissimi.

Nitlob lill-Mulej biex iseddaq fikom din il-motivazzjoni li semmejt fl-aħħar.

San Ġakbu jgħidilna li jekk hemmx xi ħadd għaref u għaqli fostna, ħa juri bl-imġiba tiegħu għemilu (Ġakbu 3;13).

Ningħaqad mal-Appostlu u nawguralkom li l-għerf li ksibtu fis-snin li għaddejtu l-Università – għerf li żgur għad tridu tikkonfermaw u tkattru bil-formazzjoni kontinwata – , għerf li jgħinkom tiskopru min hu Alla u min hu l-bniedem, jiswielkom biex tagħmlu d-dinja aktar umana milli sibtuha".

U inti, qed tuża l-intelliġenza, l-għerf u l-kapċitajiet tiegħek huma x'inhuma biex tkun ta' servizz lejn il-proxxmu tiegħek?

Li tħalli d-dinja aħjar milli sibtha bil-mod kif għamel Kristu, San Sidor u tant u tant oħrajn, huwa l-programm ta' ħajtek?

Talba

Agħti widen, Mulej, għat-talb li qegħdin nagħmlulek fit-tifkira ta' San Sidor, biex, bħalma hu kien ta' fejda kbira għall-Knisja bit-tagħlim qaddis tiegħu, hekk ukoll ikun ta' għajnuna għaliha bit-talb tiegħu.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ed4e8eaa', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


3 ta' April: San Rikardu

Verżjoni Vidjo:

San Rikardu

"Bin il-bniedem ma ġiex biex ikun moqdi, imma biex jaqdi u jagħti ħajtu." –

Ġesù f'Mattew 20:28

SAN RIKARDU

Isqof ta' Chichister

1197 – 1253

Tagħrif:

Rikardu tilef lil missieru meta kien għadu żgħir u l-proprjetà tal-familja marret lura.

Meta ħuh il-kbir offrielu l-wirt, Rikardu ma aċċettax għad li għen kemm seta' biex jerġa' jwaqqafha.

Studja Oxford u Pariġi u anki għamel kors fid-Dirittu Kanoniku f'Bolonja.

Hu reġa' lura pajjiżu b'fama kbira tant li ħatruh rettur tal-Università ta' Oxford.

Hawn tant spikka fl-għerf u fil-qdusija li l-arċisqof ta' Canterbury, San Edmond, riedu miegħu bħala kanċillier tad-djoċesi.

Hekk sar kumpann intimu ta' San Edmond, akkumpanjah Franza fl-eżilju, assistieh f'mewtu u ħadu bħala mudell ta' ħajtu.

Wara l-mewt tal-Arċisqof San Edmond, Rikardu mar jistudja t-Teoloġija mad-Dumnikani f'Orléans, fejn kien ordnat saċerdot u mbagħad mar lura pajjiżu.

Hemm l-arċisqof il-ġdid ta' Canterbury, Bonifaċju, talbu biex jaċċetta jsir kanċillier tiegħu.

Meta fl-1244 miet l-isqof ta' Chichester, il-kapitlu fuq ir-rakomandazzjoni ta' Bonifaċju ħatar lil Rikardu bħala suċċessur.

Iżda din in-nomina ma għoġbot xejn lir-Re Enriku III għax Rikardu kien iżomm ma' Edmond, li kien ħadha kontra l-intrigi tar-re.

Għalhekk Enriku ma riedx jagħti lil Rikardu d-drittijiet tal-mensa (tad-dħul).

Bla dar fid-djoċesi tiegħu u bla mezzi, Rikardu sab ruħu dipendenti tal-karità tal-kleru u tal-fidili.

Iżda sentejn wara (1246) Enriku kellu jċedi wara li l-Papa qabeż għalih.

Rikardu baqa' jgħix bħala isqof fil-faqar u fil-penitenza, għax kien jagħti kważi kollox lill-foqra.

Għamel ħafna digrieti biex jirregola l-ħajja tal-kleru, l-amministrazzjoni tas-sagramenti, is-servizz u l-privileġġi tal-knejjes.

Meta d-dispensier kien josservalu li qed jagħti karità aktar mir-renti tal-mensa: "ma jimpurtax," kien iwieġbu, "biegħ l-oġġetti tal-fidda u ż-żiemel."

Huwa u sejjer Dover biex jikkonsagra knisja ġdida f'ġieħ San Edmond, ħassu ħażin fil-vjaġġ.

Malli wasal Dover kemm kemm laħaq ikkonsagra l-knisja.

Miet l-għada, fit-3 ta' April, 1253 fl-età ta' 56 sena.

Ħaduh lura Chichester u difnuh fil-katidral.

Kien iddikjarat qaddis disa' snin wara mewtu mill-Papa Urbanu IV.

Ħsieb

F'kull stadju ta' ħajtu, San Rikardu qeda d-doveri tiegħu sewwa u b'ġenerożità, bla ebda interess personali.

Kemm hu importanti l-altruiżmu fil-ħajja tan-nisrani.

Kemm għandha tispikka fina dik il-ħajja dedikata għall-oħrajn.

Fuq kollox, din hija l-ħajja li għażel Sidna Ġesù Kristu "li ma ġiex biex ikun moqdi, imma biex jaqdi u jagħti ħajtu."

Għalhekk, in-nisrani ma jista' qatt ikun egoist!

F'diskors waqt omelija minn tiegħu, il-Papa Franġisku (14 ta' Mejju 2013) jgħid hekk:

"L-egoiżmu ma jwassalna mkien.

L-imħabba mill-banda l-oħra tillibera.

Minħabba dan min hu kapaċi jgħix il-ħajja propja bħala "rigal biex jingħata lill-oħrajn" ma jibqa' qatt waħdu u ma jisperimentax "id-dramm tal-kuxjenza iżolata," priża faċli ta' Satana li dejjem lest biex iqarraq" b'min jagħżel triqtu.

Ġesù jgħidilna kelma qawwija: 'Ħadd m'għandu mħabba ikbar minn din: li tagħti ħajtek għal ħbiebek.'

L-ikbar imħabba: li tagħti ħajtek.

L-imħabba dejjem timxi minn din it-triq: li tagħti ħajtek.

Tgħix ħajtek bħala rigal, rigal biex jingħata.

Mhux teżor biex jinżamm.

U Ġesù hekk għixha, bħala rigal.

U jekk tgħix ħajtek bħala rigal, inti tagħmel dak li jrid Ġesù: "Waqqaftkom sabiex tmorru u ġġorru l-frott."

Mela m'hemmx għalfejn naħarqu ħajjitna bl-egoiżmu.

Ġuda, mill-banda l-oħra, kellu atteġġjament kuntrarju ta' min iħobb, għaliex "qatt ma fehem, miskin, xi jkun rigal."

Ġuda kien wieħed minn dawk il-bnedmin li qatt ma jaslu li jagħmlu ġest ta' altruwiżmu u li dejjem jgħixu fl-isfera tal-propju jien, bla ma qatt "iħallu jinħatfu mis-sitwazzjonijiet sbieħ."

Atteġġjament li, minflok, huwa tal-"Maddalena, meta taħsel riġlejn Ġesù bl-ingwent, tant iqum flus... dan huwa mument, reliġjuż, mument ta' gratitudni, mument ta' mħabba."

Ġuda, mill-banda l-oħra jgħix maqtugħ, fis-solitudni tiegħu, u jibqa' javvanza f'dik it-triq.

Din hija "l-qrusa tal-qalb" u hekk "bħal ma l-imħabba tikber fir-rigal," ukoll fl-atteġġjament l-ieħor, dak "tal-egoiżmu, jikber.

U kiber, f'Ġuda, sat-tradiment ta' Ġesù."

Min iħobb, jagħti l-ħajja bħala rigal: min hu egoista, jittradixxi, jibqa' dejjem waħdu u "jiżola l-kuxjenza tiegħu fl-egoiżmu, f'dik il-kura tal-propja ħajja; imma fl-aħħar jitlifha."

Mela hemm żewġ toroq x'nagħżlu: ngħixu l-ħajja għaliha nfisha jew ngħixuha bħala rigal, iġifieri bħalma għamel Ġesù: "Bħal ma ħabbni l-Missier, hekk jibgħatni għall-imħabba u jien nirregala ruħi għall-imħabba."

Ejjew nitolbu: 'Ejja Mulej, u tini qalb wiesgħa, li tkun kapaċi tħobb b'umiltà, b'manswetudni'."

U "Nitolbuh ukoll li jeħlisna dejjem mit-triq l-oħra, dik tal-egoiżmu, li fl-aħħar tispiċċa ħażin."

U int, f'liema triq tinsab?

Qiegħed/qiegħda tixbah lill-Imgħallem Divin?

Qed timxi, bħal San Rikardu fit-triq li ser twasslek għall-glorja tal-qaddisin fis-Sema?

Talba

Grazzi lilek, Mulej tiegħi Ġesù Kristu, għall-benefiċċji kollha li tajtni, għall-uġigħ u l-insulti kollha li Inti sofrejt għalija.

O Salvatur tant ħanin, ħabib u ħuna, agħmel li nsir nafek b'mod aktar ċar, li nħobbok b'għożża akbar, u li nsegwiek aktar mill-viċin, jum wara jum.

Ammen.

(Talba ta' San Rikardu)

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed4e52cb', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


2 ta' April: San Franġisku ta' Paola

Verżjoni Vidjo:

San Franġisku ta' Paola

"Jiena fil-bieb, u qiegħed inħabbat; jekk xi ħadd jismagħni u jiftaħli l-bieb, jiena nidħol għandu u niekol miegħu, u hu jiekol miegħi." –

Antifona mil-Liturġija tas-Sigħat tal-Festa ta' San Franġisku ta' Paola.

SAN FRANĠISKU TA' PAOLA

Eremit

1416 – 1507

Tagħrif:

Il-ġenituri ta' San Franġisku li kienu joqogħdu f'Paola, f'Kalabrija, l-Italja, baqgħu bla tfal għal ħmistax-il sena.

Imbagħad kellhom tlieta wara xulxin.

Il-kbir fosthom, Robertu, twieled fl-1416.

Meta Robertu kien għadu żgħir, intefħitlu għajnu x-xellugija hekk li kien hemm periklu li kien ser jagħma minnha.

Il-ġenituri tiegħu għamlu wegħda ma' San Franġisk t'Assisi li jekk ifiq ilibbsuh il-libsa tal-Patrijiet Franġiskani u jibagħtuh għal sena jgħix f'kunvent tal-Ordni u fieq.

Din il-wegħda ħelisha meta kellu tlettax-il sena.

Wara, flimkien mal-ġenituri tiegħu mar pellegrinaġġ, u żar Ruma, Assisi u Loretu.

Meta kellu ħmistax, bidel ismu f'Franġisku, u mar jgħix għalih waħdu fuq biċċa art ta' missieru, sakemm sab għar u beda jgħix fih.

Żewġ żgħażagħ saru jafu bih u marru jgħixu miegħu.

Fl-1435, bnew kappella u tliet ċelel.

Qassis mill-parroċċa kien imur iqaddsilhom.

In-numru ta' żgħażagħ li bdew imorru jissieħbu miegħu baqa' dejjem jikber, u fl-1454, bl-għajnuna tal-poplu bena kunvent u knisja, u l-membri bdew jgħixu f'Regola ta' faqar, umiltà u sawm kuljum.

San Franġisk semma din il-Komunità tiegħu, "L-Ordni tal-Minimi" (L-iċken fost l-iżgħar).

Fuq ix-xewqa tal-Papa Sistu IV, mar jassisti lir-Re Lwiġi XI ta' Franza, li kien qed imut.

Il-Papa offra li jordnah saċerdot biex jaqdi aħjar il-missjoni tiegħu, iżda Franġisku talbu minn qalbu jħallih lajk.

Wara l-mewt tar-Re Lwiġi, Karlu VIII, u warajh Lwiġi XII, żammewh fi Franza, li bis-saħħa t'hekk, San Franġisk kiseb ħafna għajnuna min għandhom biex jibni kunventi ta' l-Ordni tiegħu fi Franza u f'pajjiżi oħra fl-Ewropa.

Tliet xhur qabel miet, ħalla l-impenn li kellu mar-Re u mar jgħix fis-solitudni tal-monasteru fejn miet fil-Ġimgħa l-Kbira tal-1507, fl-età ta' 91 sena, fTours, Franza.

Il-Papa Ljun X għamlu Beatu fis-sena 1513 u sitt snin wara ddikjarah qaddis.

Ħsieb

Il-ħajja ta' San Franġisku ta' Paola kienet straordinarja sa mill-mument ta' twelidu, infatti hu twieled fis-27 ta' Marzu, 1416 minn Giacomo Alessio msejjaħ il-"Martolilla" u Vienna da Fuscaldo, koppja ta' ġenituri diġà avvanzati fiż-żmien.

Fiż-żmien li għamel il-kunvent biex iżomm il-wegħda, huwa wera li kellu doti eċċezjonali, kien jgħaġġeb lill-patrijiet meta kienu jarawh rieqed mal-art, jagħmel sawn kontinwu u jitlob ħafna.

Kienu jitkellmu fuqu bħala dak il-bniedem li jagħmel ħwejjeġ straordinarji bħal meta mitluf fit-talb ġewwa il-kappella, nesa jixgħel in-nar biex isir l-ikel għall-patrijiet, allura meta nduna ġera ġirja waħda għall-kċina, fejn meta għamel is-sinjal tas-salib, xegħel in-nar u ftit mumenti wara l-ikel kien sar.

Wara 5 snin jgħix ta' eremita' fis-solitudni ngħaqdu miegħu żewġ żgħażagħ li riedu jgħixu bħalu, u fis-sena 1436 b'kappella u tlett ċellel bdiet l-ewwel żerriegħa tal-futur Ordni tal-Minimi bil-permess tal-isqof ta' Cosenza Mons Bernardino Caracciolo.

L-għaqda tiegħu kompliet tikber tant li nħasset il-ħtieġa li jkabbar il-post fejn kienu jgħixu.

Huwa kien jagħmel ħafna prodiġi bħal meta b'daqqa ta' bastun ħareġ l-ilma mill-blat biex jaqta' l-għatx tal-ħaddiema.

L-istemma tal-Ordni tiegħu hija tarka bil-kliem "Imħabba".

Il-fama ta' dan il-patri ta' statura ħoxna, bil-leħja u xagħar li huwa ma kien jaqta qatt, xterdet man-naħa t'isfel u minħabba f'hekk kellu jitlaq minn Paola biex iwaqqaf aktar kunventi f'diversi lokalitajiet tal-Kalabrija.

Kien mitlub biex iwaqqaf komunit

à

f'Milazzo ġewwa Sqallija u ma' żewġ fratelli wasal biex jaqsam Messina.

Talab lil Kaptan ta' dgħajsa tas-sajd biex jieħdu fuq id-dgħajsa u jwasslu n-naħa l-oħra, iżda meta ra li ma kellux biex iħallas, irrifjuta.

Imbagħad Franġisku rabat tarf tal-mantell tiegħu mal-bastun u tela' flimkien maż-żewġ ħutu u qasam l-baħar b'dik id-dgħajsa tal-qlugħ magħmulha tal-mument.

Dan il-miraklu kien konfermat minn żewġ xhud okulari, fosthom il-kaptan Pietro Colosa ta' Cotona, port żgħir fuq il-kosta ta' Kalabrija, li sobgħih ħafna u qatt ma seta' jsib konfort għar-rifjut tiegħu.

Mirakli oħra għamel bil-bosta, fosthom li fejjaq il-morda, u qajjem il-mejtin.

Kien jaqbeż għall-fqar u jitkellem kontra min kien jaħqarhom.

Ir-re ta' Napli ra fih persuna perikoluża u bagħat xi suldati biex jalqgħulu ħalqu iżda huma ma setgħux jarawh għax għamel lilu nnifsu inviżibbli.

Huwa miet fit-2 ta' April tas-sena 1507 ġewwa Franza meta kellu 91 sena.

Il-qabar tiegħu sar lok ta' pellegrinaġġi iżda ma ħelisiex mill-profanazzjoni meta l-Ugonotti ħarqu l-ġisem tiegħu u ma ħallewx ħlief irmied u ftit għadam.

Il-ftit relikwi li fadal ġew ukoll profanati waqt ir-rivoluzzjoni Franċiża.

Iżda fl-aħħar il-fdalijiet tiegħu sabu ruħhom ġewwa is-santwarju ta' Paola fejn huwa meqjus bħala il-patrun tal-belt.

U int, kemm tara valur f'ħajja ta' talb, penitenza u servizz lil ħutek il-bnedmin?

Kemm tipprova taħbi l-għemil tajjeb tiegħek biex bih tagħti glorja 'l Alla biss u tibqa' umli?

Qed tipprova tgħix ħajja ta' qdusija skont l-istat tal-ħajja tiegħek?

Talba

O Alla, li tkabbar lil min jiċċekken, int tellajt lil San Franġisku ta' Paola fil-glorja tal-qaddisin tiegħek; agħtina li, bil-merti u l-eżempji tiegħu, niksbu b'wiċċ il-ġid il-premju li int wegħidt lil min iċekken lilu nnifsu.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

Il-Ħsieb meħud mis-sit jesusandmary.yolasite.com.

__ATA.cmd.push(function() { __ATA.initDynamicSlot({ id: 'atatags-26942-5ed64ed544d04', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' April: San Nonju Alvarez Pereira

Verżjoni Vidjo:

San Nonju Alvarez Pereira

"Min iridni nitlef xi battalja, jbegħdni minn dan is-sagrament tal-imħabba.

Fl-Ewkaristija jien nirċievi 'l Alla, ikel tal-qawwija, li jagħti saħħa u għajnuna biex bil-kuraġġ nissielet għal pajjiżi." –

San Nonju Alvarez Pereira

NONJU ALVAREZ PEREIRA

Reliġjuż Karmelitan

1360 – 1431

Tagħrif:

Nonju (jew Nuño) twieled minn familja nobbli Portugiża fl-24 ta' Lulju, 1360.

Ta' tlettax-il sena kien diġà qabad il-ħajja militari, u ma damx ma wera l-kuraġġ kbir tiegħu, u li kien kapaċi jkun mexxej tajjeb tal-armata.

Ta' sbatax-il sena żżewweġ lil Leonora de Alvim.

Minnha kellu tliet ulied, li minnhom għexet waħda biss, Beatrice, li fl-1401 iżżewġet lil Alfonso, iben ir-re Ġwanni I.

Meta fl-1383 miet ir-re Fernando I tal-Portugall, u l-indipendenza tal-pajjiż kienet fraġli ħafna, Nonju kien minn ta' quddiem li jkun favur li ħu Fernando, Ġwanni ta' Aviz, ikun ir-re.

Kien f'April 1385 li Ġwanni ta' Aviz kien rikonoxxut u aċċettat bħala r-Re Ġwanni I.

Wara l-ewwel rebħa tiegħu fuq il-Kastilljani f'April 1384, Nonju kien maħtur dak li fil-prattika kien il-kmandant tal-armati tal-Portugall.

Kien għad kellu biss 25 sena.

Fil-karriera militari tiegħu, Nonju kien ukoll il-moħħ wara r-rebħa fil-Battalja ta' Aljubarrota fl-1385.

Qabel il-battalji, huwa kien iħeġġeġ lis-suldati tiegħu biex jafdaw f'Alla u jippreparahom biex jirċievu s-sagramenti.

Wara l-mewt ta' martu, fost l-għaġeb ta' kulħadd, fl-1423 Nonju ċaħad għal dak kollu li kellu, u ħaddan l-Ordni Karmelitan fil-kunvent ta' Lisbona, imwaqqaf minnu stess minn butu, u ħa l-isem ta' Fra Nonju ta' Santa Marija.

Nonju għex sa mewtu, li ġrat fl-1 t'April tas-sena 1431, bħala sempliċi fra f'dan il-kunvent.

Bħala Karmelitan kompla kiber fil-ħajja ta' talb, ta' penitenza, u ta' devozzjoni lejn il-Verġni Marija li għalihom kien ġa magħruf.

Fis-sena ta' qabel ma Fra Nonju miet, mar iżuru r-Re Ġwanni I u għannqu għall-aħħar darba.

Hu kien jara fih ħabib kbir, li għenu biex jieħu s-saltna, u jsalva l-indipendenza tal-pajjiż.

Fit-23 ta' April, 1918, il-Papa Benedittu XV iddikjarah Beatu.

Il-Papa Benedittu XVI iddikjarah qaddis fis-26 ta' April, 2009 fil-belt tal-Vatikan.

Ħsieb

Il-Kavallieri ta' San Ġwann, magħrufin anke bħala l-kavallieri ta' Malta kienu nies nobbli mill-Ewropa kollha li kienu jagħtu ruħhom lil Alla bil-wegħda tas-safa, iduru bil-morda u jiġġieldu għall-art Imqaddsa.

Il-Kavallier Don Alvares Gonsales Pereira kien Portugiż kollu ħeġġa biex jaħdem għall-Ordni Ġerosolmitan.

Ta' 18-il sena kien diġà wiegħed ħajtu li jingħata kollu kemm hu għal Alla u għall-għan tal-Ordni ta' San Ġwann.

Darba waqt battalja, bdew ifittxu lill-Ġeneral Nonju biex jagħtihom ordnijiet ġodda imma ħadd ma seta' jsibu.

Fittxewh.

Fl-aħħar sabuh għarkupptejh wara blata jitlob.

Meta spiċċa mit-talb, qam bil-kalma kollha.

Qal lis-suldati x'għandhom jagħmlu u l-Portugall rebaħ battalja oħra.

B'tifkira ta' din il-battalja Nonju bena knisja lill-Madonna tar-Rużarju.

Kien amar ukoll li fuq l-istandard tiegħu ikun hemm dejjem ix-xbieha tal-Madonna.

Il-Ġeneral Nonju li issa beda jiġi meqjus bħala eroj ta' pajjiżu, qatt ma ried jieħu sehem fil-lussu u l-ħajja ta' divertiment li kienu jgħaddu n-nobbli Portugiżi.

Kellu qima kbira lejn Ġesù Ewkaristija u kien iħobb jgħid,

Battalja oħra msemmija li rebaħ Nonju Alvarez saret fil-pjanura tal-Aljubarrota.

Dakinhar kollox kien kontra tiegħu.

Imma l-Madonna għenitu.

Rebaħ bħas-soltu u b'ringrazzjament bena knisja lill-Madonna tal-Karmnu.

Talab u qala' min għand ir-Reġina tal-Portugall li l-Patrijiet Karmelitani jkollhom il-knisja u Kunvent f'Lisbona, għax kien iqis dawn il-Patrijiet bħala l-aħwa speċjali tal-Madonna.

B'kollox bena seba' knejjes fil-Portugall lill-Madonna, b'sinjal tal-qima li kellu lejn din l-omm tas-sema.

Meta wasal fil-quċċata tal-unuri meqjum minn kulħadd, San Nonju Alvarez Pereira billi ra lil pajjiżu ħieles minn kull biża' tal-għedewwa tiegħu, ried jaħrab mid-dinja.

Il-Portugall kien isejjaħlu l-Ġeneral il-Kbir, u Nonju ried jinħeba fil-kunvent tal-Karmelitani ta' Lisbona.

Kulħadd baqa' mgħaġġeb bih.

Il-Patrijiet laqgħuh bil-ferħ.

Rieduh isir saċerdot, imma Nonju għażel u ried li jkun l-inqas fost kulħadd.

Ried isir fra, u kif jgħid hu qatt ma ħass ruħu ferħan daqskemm meta libbsuh il-libsa tal-Karmnu fil-kunvent ta' Lisbona.

Xtaq imur f'kunvent fejn ħadd ma jafu imma ma ħallewhx.

Kien lest li jagħmel kulma jgħidulu għax kien jgħid, "Jien dħalt reliġjuż biex naqdi u nservi mhux biex jaqduni.

Min iservi 'l Alla jkun isaltan fuq l-art."

Kieku kien għalih kien joħroġ jiġbor iċ-ċirka liebes il-qorq u tonka fqira, bla ma jistħi mid-daħk u ż-żufjett ta' ħadd.

Meta beda jikber fiż-żmien u l-mard kien jgħakksu dejjem aktar, qatt ma nstema' jilmenta.

Kollox kien jieħu minn idejn Alla.

Jaqra bla heda l-Iskrittura.

Meta rċieva għall-aħħar darba l-Ewkaristija talab lill-Patri li kien maġenbu biex jaqralu l-Evanġelu ta' San Ġwann.

X'ħin wasal fil-kliem "Hawn hi Ommok" San Nonju Alvarez Pereira fetaħ għajnejh, ta tbissima tas-sema u mar jingħaqad ma' dik l-omm li tant kien iħobb.

Kien l-1 ta'April, 1431.

Il-Portugall għadu jagħti qima lil San Nonju Alvarez Pereira bħala l-eroj li ħeles lil pajjiżu mill-ħakma tal-għadu u bħala fundatur tal-qima lejn il-Madonna f'dan il-pajjiż.

Għalhekk forsi f'Fatima – il-belt tar-Rużarju u tal-qima lejn il-Madonna tal-Karmnu – dan il-Qaddis għandu post kif jixraqlu.

U int, kemm ddur lejn il-Madonna, b'mod speċjali bit-talba tar-Rużarju li hi tant tħobb, biex hi tgħinek tirbaħ fuq l-għadu, b'mod speċjali dak ta' ruħek li jipprova jbiegħdek milli tagħmel dak li jrid Alla minnek?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti.

Fih issibu ġabra ta' vidjos kollha fuq ir-Rużarju.

Ara din il-link:

Talba

Fjur tal-Karmelu, dielja bil-frott mgħobbija, dija tas-sema, xebba li waħdanija, b'ġieħ t'omm tiftaħar.

Omm l-aktar ħelwa, li ġmielek qatt ma ttabba', lill-Karmelitani ħniena uri u mħabba, kewkba tal-baħar.

Ammen.

(Talba lill-Madonna bl-isem Latin 'Flos Carmeli')

English Version:

Alternative Reading:

Wikipedia:

Vatican Biography:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

Il-Ħsieb huwa pprovdut mill-Parroċċa ta' Fleur-de-lys.

__ATA.cmd.push(function() { __ATA.initDynamicSlot({ id: 'atatags-26942-5ed64ed5966ef', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


31 ta' Marzu: San Benjamin

Verżjoni Vidjo:

San Benjamin

"Kull min jistqarr quddiem il-bnedmin li hu miegħi, jien ukoll nistqarr li jiena miegħu quddiem Missieri li hu fis-smewwiet.

Iżda min jiċħad lili quddiem il-bnedmin, jien ukoll niċħad lilu quddiem Missieri li hu fis-smewwiet". –

Ġesù f'Mattew 10: 32-33

SAN BENJAMIN

Djaknu u Martri

† c. 424

Tagħrif:

Fil-bidu tas-seklu ħamsa, l-insara tal-Persja kienu gawdew tnax-il sena ta' paċi.

Fis-sena 420, matul ir-renju ta' Isdegard, iben is-Sultan Sapor III, dan is-sliem kien disturbat miż-żelu xejn għaqli ta' Abdas, isqof nisrani, li ħaraq it-tempju tal-alla Nar, is-santwarju kbir tal-Persjani.

Ir-re Isdegard hedded li jeqred il-knejjes kollha tal-insara kemm-il darba l-isqof ma jibnix mill-ġdid dak it-tempju.

Billi Abdas irrifjuta li jagħmel dan, allura t-theddida ġiet esegwita; il-knejjes ġew meqruda, lil Abdas qatluh, u bdiet persekuzzjoni ġenerali li damet sejra 40 sena.

Isdegard miet fl-421, imma ibnu u suċċessur tiegħu, Varanes, komplew il-persekuzzjoni b'qilla akbar.

L-insara kienu sottomessi għall-moħqrijiet mill-aktar kiefra.

Fost dawk li sofrew kien hemm Benjamin, djaknu, li kien mitfugħ il-ħabs.

Fl-aħħar, ambaxxatur tal-imperatur ta' Kostantinopli qalagħlu l-ħelsien bil-kundizzjoni li hu qatt ma jkellem iktar lil ħadd min-nies tas-sultan dwar ir-reliġjon.

Iżda San Benjamin kien iħoss li kien dmir tiegħu li jipprietka lil Kristu, u li ma setax iżomm is-skiet.

Għalkemm ġie meħlus fuq il-ftehim li sar bejn l-ambaxxatur u l-awtoritajiet Persjani, hu ma riedx joqgħod ma jitkellimx, u ma kien jitlef ebda opportunità li jxandar lil Kristu.

Wara li ġagħluh isofri ħafna, San Benjamin tawh il-martirju għall-ħabta tas-sena 424.

Ħsieb

San Benjamin ħa bis-serjetà l-kliem ta' Sidna Ġesù meta qal:

Iżda min jiċħad lili quddiem il-bnedmin, jien ukoll niċħad lilu quddiem Missieri li hu fis-smewwiet."

(Mattew 10:32-33).

Benjamin ma ċaħadx lill-Mulej u hekk huwa sofra l-konsegwenzi terribbli li ġabu magħhom l-mexxejja ħżiena.

Sakemm ma nkunux lesti li nitilfu ħajjitna għal Kristu, aħna mhux se nirtu s-Saltna Tiegħu, u lanqas għandna nirtuha.

Illum, agħti l-qalb tiegħek lil Ġesù u għix ħajtek għaliH biss, ħalli Hu jkun jista' jippreparalek post għalik fis-Saltna Eterna Tiegħu.

Dan li ġej huwa kliem Chiara Lubich:

"Ġesù jħeġġiġna biex ngħixu bis-sħiħ il-fidi tagħna fih, għax il-ħajja eterna tagħna tiddependi minn kif inkunu ġibna ruħna miegħu f'ħajjitna hawn fl-art.

Hu jgħidilna li jekk aħna nuru li nafuh quddiem il-bnedmin, hu jkun jista' juri li jafna quddiem Missieru.

Iżda, jekk inkunu ċħadnieh quddiem il-bnedmin, hu wkoll jiċħadna quddiem il-Missier.

Għax iħobbna, Ġesù qed ifakkarna fil-premju jew fil-kastig li se nieħdu wara din il-ħajja.

Kif jgħid wieħed minn Missirijiet il-Knisja, Ġesù jaf li xi drabi aħna aktar nitqanqlu mill-biża' tal-kastig milli mill-wegħda ta' premju sabiħ.

Għalhekk hu qed ikabbar fina t-tama fil-hena bla tmiem u fl-istess ħin, biex isalvana, iqanqal fina l-biża' tal-kundanna.

F'moħħu, Ġesù għandu ħaġa waħda biss: li aħna naslu għall-ħajja ta' dejjem m'Alla.

Fl-aħħar mill-aħħar, dan biss jgħodd; dan hu l-għan li għalih ġejna maħluqin.

Bih biss, fil-fatt, nistgħu nilħqu l-milja tagħna u niksbu b'mod sħiħ it-tamiet kollha tagħna.

Għalhekk Ġesù jħeġġiġna "nistqarruh" sa minn issa stess.

Imma jekk f'din il-ħajja ma rridux li jkollna x'naqsmu miegħu, jekk niċħduh issa, meta naslu biex ngħaddu għall-ħajja l-oħra, għad insibu ruħna maqtugħin minnu għal dejjem.

Meta naslu fi tmiem il-ħajja tagħna hawn fl-art, Ġesù mhu se jagħmel xejn għajr li jikkonferma quddiem il-Missier l-għażla li kull wieħed ikun għamel f'ħajtu, bil-konsegwenza li din l-għażla ġġib magħha.

Meta semma l-ġudizzju tal-aħħar, hu ried jurina kemm hi importanti u serja d-deċiżjoni li nieħdu f'din il-ħajja: infatti fuqha tiddependi l-eternità tagħna.

Xi profitt se nagħmlu minn din it-twissija ta' Ġesù?

Kif se ngħixu din il-Kelma tiegħu?

Qed jgħidilna hu stess: "Kull min jistqarr. . . li hu miegħi . . . ".

Ejjew mela niddeċiedu li nistqarruh quddiem il-bnedmin bis-sempliċità u mingħajr ħabi.

Ejjew nirbħu r-rispett uman.

M'għandniex inkunu medjokri u nies li jaslu għal kompromess.

Dan kollu jġib fix-xejn il-ħajja tagħna ta' veri nsara.

Irridu niftakru li aħna msejħin biex inkunu xhieda ta' Kristu.

Hu jixtieq jasal għand il-bnedmin kollha bil-messaġġ tiegħu ta' paċi, ġustizzja u mħabba sewwa sew permezz tagħna.

Ejjew nagħtu xhieda tiegħu kulfejn inkunu, fil-familja, fuq ix-xogħol, fl-istudju u f'kull ċirkustanza oħra tal-ħajja.

Għandna nagħtu din ix-xhieda fuq kollox b'imġibitna: b'ħajja onesta, bi drawwiet safja, bla ma nkunu marbutin mal-flus, billi nieħdu sehem fil-ferħ u fit-tbatija tal-oħrajn.

Ix-xhieda tagħna għandna nagħtuha b'mod partikulari billi nħobbu 'l xulxin, inkunu ħaġa waħda.

B'hekk il-paċi u l-ferħ sħiħ, li Ġesù wiegħed li jagħti lil kull min hu magħqud miegħu, jimlewlna qalbna minn din id-dinja stess u mbagħad aħna nwassluhom lill-oħrajn.

Lil dawk li jistaqsuna għaliex inġibu ruħna hekk, għaliex aħna tant fil-paċi għalkemm qed ngħixu f'dinja mqallba, għandna nwieġbu bl-umiltà u bis-sinċerità bi kliem li jnebbaħna l-Ispirtu s-Santu.

B'hekk inkunu qed nagħtu xhieda ta' Kristu anki bil-kliem u bl-idejat tagħna.

Imbagħad għandu mnejn li ħafna minn dawk li qed ifittxuh, ikunu jistgħu jsibuh.

Xi drabi jista' jkun li jifhmuna ħażin, jew li ma jaqblux magħna, jew iwaqqgħuna għaċ-ċajt u forsi anki jeħduha kontrina u jippersegwitawna.

Ġesù ppreparana anki għal dan: "

Bħalma ppersegwitaw lili hekk ukoll jippersegwitaw lilkom."

(Ġwanni 15:20).

Għadna fit-triq it-tajba.

Ejjew inkomplu nagħtu xhieda tiegħu b'kuraġġ anki meta jiġu fuqna l-provi, anki jekk ikollna nagħtu ħajjitna.

Dak li qed jistenniena jistħoqqlu dan kollu – hemm il-Ġenna li qed tistenniena, fejn Ġesù, dak li aħna nħobbu, jistqarr li hu magħna quddiem il-Missier għall-eternità kollha."

Talba

Għażiż Ġesù, agħmel li aħna qatt ma nibżgħu nistqarruk quddiem il-bnedmin, billi nsemmgħu leħenna b' l-imħabba għaliK u nuru li aħna tiegħeK u miegħeK.

Nitolbuk li, bħal San Benjamin, aħna nkunu dejjem lesti li nagħtu xhieda tal-fidi tagħna, anke meta affaċċjati minn persekuzzjonijiet u diffikultajiet ta' kull xorta.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed5cb3eb', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Marzu: Beatu Pellegrin minn Falerone

Verżjoni Vidjo:

Beatu Pellegrin minn Falerone

"Int għad taqdi 'l Alla fil-kundizzjoni umli ta' fratell lajk, u titħarreġ b'mod speċjali fl-umiltà."

Meta l-Beatu Pellegrin minn Falerone ppreżenta ruħu quddiem San Franġisk t'Assisi, huwa qallu dan il-kliem li mmarka l-ħajja kollha tiegħu.

BEATU PELLEGRIN MINN FALERONE

Reliġjuż Franġiskan

miet c.1232

Tagħrif:

Dan il-beatu ħass il-ħajra li jsir reliġjuż Franġiskan wara li sema' lill-Fundatur jipprietka f'Bologna.

Meta Pellegrin ppreżenta ruħu quddiem San Franġisk t'Assisi, dan qallu:

Pellegrin kien ġej minn familja għanja u nobbli ta' Falerone, f'Ascoli Piceno, fl-Italja Ċentrali.

Studja l-filosofija u d-Dirittu Kanoniku f'Bologna, u kien diġà imkisser sewwa fix-xjenzi sagri u profani.

Minkejja dan, hu aċċetta l-profezija ta' San Franġisk bħallikieku kien kmand u, għal ħajtu kollha, ried jibqa' dejjem sempliċiment fratell lajk, mogħti għas-servizzi l-iktar umli u spiss moħbijin f'kunventi żgħar u ftit magħrufa.

Skont il-Beatu Bernard ta' Quintavalle, Pellegrin wettaq l-ideal tal-Franġiskan perfett u kien wieħed mir-reliġjużi l-aktar eżemplari.

Xtaq ħafna li jkun jista' jmut martri fost l-infidili, u, bħal San Franġisk innifsu, anki siefer lejn l-Art Imqaddsa, fost il-Misilmin.

Il-Beatu Pellegrin bil-ftit il-ftit ġibed lejh lill-Misilmin minħabba l-ħajja qaddisa tiegħu.

Meta rritorna fl-Italja, Pellegrin beda jfittex jinħeba f'postijiet u f'kunventi l-aktar imbegħda.

Rarament kien iżur il-familja għanja tiegħu; u meta kien iżurhom kien għal żjarat qosra biex iħeġġeġ lil niesu li ma jintrabtux mad-dinja u jħobbu aktar lil Alla.

Imma, aktar ma kien jinħeba, u aktar ma jipprova jgħix ħajja fqira u umli, aktar bdew ifittxuh in-nies, l-aktar ukoll minħabba l-fama tal-mirakli.

Fl-aħħar snin ta' ħajtu hu kien fil-kunvent ta' San Severino Marche, fejn miet għadu żagħżugħ, għall-ħabta tas-sena 1232.

Il-fdalijiet tiegħu għadhom f'San Severino.

Il-kult lejn il-Beatu Pellegrino kien ikkonfermat fl-1821 minn Piju VII, u b'hekk approva l-qima lejh li kienet ilha 600 sena.

Hu mfittex kontra l-uġigħ tad-dras.

Ħsieb

Interessanti kif meta Pellegrin ppreżenta ruħu quddiem San Franġisk t'Assisi, dan qallu:

U hekk għamel u għex tassew.

L-umiltà hija l-bażi ta' kull sejħa nisranija, hu x'inhu l-istat ta' ħajja li wieħed iħaddan.

X'inhi eżatt din l-umiltà?

Kif tgħix bħala bniedem umli?

U x'jgħallimna Ġesù nnifsu dwar l-umiltà?

Il-Papa Franġisku, fl-Angelus tal-Ħadd 28 ta' Awwissu, 2016, spjegaha b'dan il-mod:

"Ġesù jgħid:

"Meta xi ħadd jistiednek għat-tieġ, tmurx tfittex il-postijiet ta' quddiem li ma jmurx ikun hemm xi mistieden akbar minnek u dak li jkun stiednek jiġi u jgħidlek: ċedilu postok!".....

Imma, meta tkun mistieden, mur oqgħod fil-postijiet ta' wara"

(Luqa 14:8-9).

B'din ir-rakkomandazzjoni Ġesù ma jridx jagħti xi regola ta' mġieba soċjali imma lezzjoni dwar il-valur tal-umiltà.

L-istorja tgħallem li l-kburija, il-kilba li rridu nilħqu aktar 'il fuq, il-vanità, meta niddandnu, huma l-kawża ta' ħafna ħażen.

U Ġesù jgħinna nifhmu kemm hu meħtieġ li nfittxu l-aħħar post, jiġifieri li nfittxu li niċċekknu u li ninħbew:

l-umiltà.

Meta aħna, quddiem Alla nqiegħdu lilna nfusna f'din id-dimensjoni ta' umiltà, allura Alla jgħollina, imil lejna biex jerfgħana għal ħdejh;

"għax min jitgħolla jiċċekken, u min jiċċekken jitgħolla"

(Luqa 14:11).

Il-kliem ta' Ġesù juri ċar atteġġjamenti differenti għal kollox u opposti għal xulxin: l-atteġġjament ta' min jagħżel postu u l-atteġġjament ta' min iħalli lil Alla jagħtih il-post u jistenna l-ħlas mingħandu.

Ma ninsewhiex: Alla jħallas ħafna aktar mill-bnedmin!

Hu jagħtina post ferm isbaħ minn dak li jtuna l-bnedmin!

Alla jtina post qrib qalbu u l-ħlas tiegħu hu l-ħajja eterna.

"Tkun beatu – jgħid Ġesù – .....

Tirċievi l-ħlas fil-qawmien tal-ġusti!"

(Luqa 14:14).

U dak li tiddeskrivi t-tieni parabbola, li fiha Ġesù jurina l-atteġġjament ta' diżinteress li għandu jkollha l-ospitalità, meta jgħid hekk:

"Meta tagħmel ikla stieden lill-foqra, lill-immankati, liz-zopop u lill-għomja; u tkun imbierek għax dawn ma jpattulekx lura"

(Luqa 14:13-14).

Ifisser li tagħżel il-gratwità minflok il-kejl opportunist li jfittex il-ħlas lura, li jfittex l-interess u jfittex li jistgħana aktar.

Infatti, il-foqra, is-sempliċi, dawk li ma jiswew xejn, qatt ma jistgħu jroddulek lura l-istedina għall-ikla.

B'hekk Ġesù juri li hu jippreferi lill-foqra, lill-imwarrbin, li huma l-magħżulin fis-Saltna t'Alla, u jibgħat il-messaġġ fundamentali tal-Evanġelju, li hu s-servizz lejn il-proxxmu għall-imħabba t'Alla.

Illum, Ġesù jagħti leħen lil min m'għandux u lil kull wieħed u waħda minna jagħmlilna appell imqanqal biex niftħu qlubna u nagħmlu tagħna t-tbatijiet u l-ansjetajiet tal-foqra, tal-morda, tal-emarġinati, tar-rifuġjati, ta' min hu tellief fil-ħajja, ta' min hu mwarrab fil-ġenb mis-soċjetà u minħabba l-prepotenza ta' min hu l-aktar setgħan.

U fir-realtà, dawn in-nies skartati jirrappreżentaw lill-maġġornaza l-kbira tal-popolazzjoni.

F'dal ħin qed niftakar bi gratitudni fil-postijiet fejn tant volontarji joffru s-servizz tagħhom billi jagħtu jieklu lill-persuni waħedhom, foqra, bla xogħol jew mingħajr dar fissa.

Dawn il-postijiet flimkien ma' opri tal-ħniena oħrajn – bħalma huma ż-żjarat lill-morda, lill-ħabsin... – huma taħriġ tal-karità li jxerrdu l-kultura tal-gratwità, għax min iħaddimhom hu mqanqal mill-imħabba t'Alla u mdawwal mill-għerf tal-Evanġelju.

B'hekk is-servizz lejn l-aħwa, iġib fid-dieher l-imħabba ta' Kristu.

Nitolbu lill-Verġni Marija biex kuljum tmexxina fit-triq tal-umiltà, Hi li kienet umli tul ħajjitha kollha, u biex tnissel fina l-ħila li nagħmlu ġesti gratwiti ta' laqgħa u solidarjetà lejn l-emarġinati, ħalli b'hekk inkunu denji li nirċievu l-ħlas divin".

Dan it-tagħlim kollu, Pellegrin minn Falerone fehmu sewwa, għexu tul ħajtu kollha u issa jinsab mal-kbarat fis-Saltna tas-Sema, mal-henjin.

U int qed taħdem biex tgħix bħala bniedem umli billi titlef lilek innifsek biex tkun għas-servizz ta' Alla u tal-proxxmu filwaqt li tistenna l-ħlas tal-ġusti mingħand Alla biss li jaf iħallas sewwa lil min jaqdiH b'fedelta' sal-aħħar?

Talba

O Mulej ta' Qalb ħelwa u umli, li dawwalt lill-qaddej tiegħek, il-Beatu Pellegrin minn Falerone permezz tal-ħeġġa li tajtu biex jikber fil-qdusija u fl-istess ħin jiċċekken quddiemek u quddiem il-bnedmin.

Issa li hu jinsab mas-setgħana f'post ta' ġieħ fis-Sema, nitolbuk biex bl-interċessjoni tat-talb tiegħu għalina, aħna wkoll ngħożżu u nagħżlu t-triq tal-umli u ngħixu biss biex nagħtu glorja Lilek.

Bi Kristu Sidna.

Ammen.

Italian Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed5d2608', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' Marzu: San Gontran

Verżjoni Vidjo:

San Gontran

"L-imħabba tgħatti kotra ta' dnubiet." –

1Pietru 4:8

SAN GONTRAN

Re

ċ.525 – 592

Tagħrif:

San Gontran kien iben ir-Re tal-Franki Klotarju I. Huwa laħaq re tal-Burgandija u parti mill-Acquitaine mal-mewt ta' missieru li seħħet fil-561 sakemm miet 31 sena wara.

Kulma nafu dwar San Gontran ġej mill-kitba ta' San Girgor ta' Tours (c. 538-596), li għex fl-istess żmien u li kiteb l-istorja tal-Franki.

Kien hemm żmien fil-ħajja ta' Gontran meta ma tantx kien jagħtik impressjoni ta' bniedem qaddis, u difatti waqa' fi ħtijiet gravi li jkollna ngħidu wkoll kienu effett taż-żmien li fih għex.

Hu keċċa lil martu u reġa' żżewweġ oħra bix-xewqa li jkollu nisel li jieħu s-saltna warajh.

Ordna l-qtil ukoll, bla ma qagħad jaħsibha sewwa, tat-tabib li ma rnexxilux ifejjaq mara oħra tiegħu.

Imma Gontran għaraf dawn l-iżbalji tiegħu u patta għalihom il-bqija ta' ħajtu permezz tal-karitajiet u mħabba lejn ir-reliġjon.

Hu inkoraġġixxa biex isiru tliet sinodi (laqgħat ta' isqfijiet) biex iġib 'il quddiem id-dixxiplina tal-kleru, għana diversi knejjes u monasteri, u mexxa b'ġustizzja s-sudditi tiegħu.

Meta l-artijiet tiegħu kienu maħkuma minn marda tittieħed msejħa "nar ta' San Anton" li filġet il-poplu tiegħu, hu ried li jieħdu ħsieb is-sudditi l-aktar batuti, u offra lilu nnifsu vittma lill-ġustizzja divina għall-ġid tal-poplu tiegħu.

Miet fil-592, fl-età ta' madwar 67 sena.

Hu kien re maħbub ħafna fost il-poplu tiegħu, li malajr beda jqimu bħala qaddis wara mewtu u ismu sab postu fil-Martiroloġju Ruman (il-ktieb li jiġbor fih l-ismijiet tal-qaddisin meqjuma mill-Knisja) bla ma qatt ġie kkanonizzat formalment.

Ħsieb

Il-ħajja ta' kull qaddis/a, anki jekk mhux ikkanonizzati formalment, għandha xi ħaġa x'tgħallimna.

Il-ħajja ta' dan ir-re Gontran, tfakkarna li fil-mixja spiritwali tagħna lejn is-Sema, mhux kif tibda l-importanti, imma kif tispiċċa.

Bejn il-bidu u t-tmiem jista' wkoll ikun hemm waqgħat, fallimenti, żbalji żgħar jew kbar, dispjaċiri, nuqqas ta' fidi u fiduċja f'Alla.

Imma

għal Alla li jiswa huwa li nkunu qed nagħmlu 'ħilitna kollha' biex ngħixu ħajja li togħġbu

Li kieku kien jaf li wara li nagħtuH ħajjitna u nibdew nimxu warajH, ma konniex ser nerġgħu naqgħu fid-dnub, ma kienx jistabillixxi s-Sagrament tal-Qrar, li huwa wieħed mis-Sagramenti li nistgħu nirċievu għal ħafna drabi tul ħajjitna kollha.

Il-Mulej jogħbod lid-dnub għax ibegħedna minnU imma jħobb lill-midneb li jogħbod lid-dnub, imma jaqa' fih għax huwa dgħajjef.

Il-Mulej, f'kull qrara, jaħfer bil-qalb kollha lil dak il-midneb li tassew jiddispjaċih minn dnubietu u li jmur iqerr bil-fehma li ser jagħmel ħiltu kollha biex ma jidnibx iżjed u biex jevita kull okkażżjoni li tistgħu twaqqgħu fid-dnub.

Din l-istorja turina propju dan:

Jingħad li fi Spanja jonoraw kurċifiss bil-driegħ tal-lemin imniżżla 'l isfel.

Taħt din l-immaġni ta' Ġesù, jum wieħed daħal raġel biex iqerr dnubietu, iżda l-konfessur kien indeċiż jekk jagħtihx l-assoluzzjoni.

Huwa mbagħad ħafirlu u żied, "Imma kun attent li ma taqax għal darb'oħra."

Il-penitent wiegħed, iżda kien dgħajjef u waqa '.

Imbagħad irritorna lejn il-qassis li laqgħu bi kliem iebes: "Din id-darba jien ma nagħtikx l-assoluzzjoni".

Il-penitent wieġeb, "Meta wegħedt li ma nerġax, kont sinċier, imma jien dgħajjef.

Nitolbok agħtini l-maħfra tal-Mulej."

Għal darb'oħra, il-konfessur ħafirlu, imma qallu.

"Din hi l-aħħar darba!".

Xi żmien wara, il-penitent irritorna, iżda l-qassis qallu bi kliem sod, "Inti erġajt waqajt għal darb'oħra f'dan l-istess dnub, l-intenzjoni tiegħek mhix sinċiera."

Ir-raġel wieġeb, "Huwa veru li ta 'sikwit nerġa' naqa', imma għax jiena dgħajjef.

Jiena raġel marid, imma l-indiema tiegħi hija sinċiera."

Il-qassis qallu, "Le, m'hemm l-ebda maħfra għalik."

Kien hawn li mill-Kurċifiss instemgħet karba.

Kristu deher jaqla' idu l-leminija, jgħolliha 'l fuq u jagħmel fuq ras ir-raġel is-sinjal tas-salib li bih tah l-assoluzzjoni għal dnubietu.

Fl-istess ħin leħen qal lill-qassis: "Ma kontx int li xerridt id-demm tiegħek għalih!"

(Santiago de Compostela, Spanja:

Mhux hekk, imma, għal dak il-midneb li għax iħobb id-dnub ma jħobbx lil Alla, ifittex lid-dnub b'qalbu kollha u jekk imur iqerr, jagħmel dan mhux għax verament iddispjaċih u niedem minnu u lanqas bl-intenzjoni li se jagħmel ħiltu kollha biex ma jerġax jaqa' jew li mhux se jerġa' jfittex l-okkażjoni.

Dan ma jistax jirċievi l-grazzji tas-Sagrament u ma jistax jogħġob lil Alla, għax l-għażla tiegħu mhix favur Alla, imma favur id-dnub li huwa jħobb.

Hu veru li l-bniedem għandu ġibda lejn il-ħażen u jixtiequ, imma min irid jgħix tassew ħajja hienja, għandu jfittex li jaħrab kull okkażżjoni tad-dnub u/jew jikkumbatti bir-rieda tiegħu kollha biex ma jidnibx.

Alla jgħinna fin-nuqqas ta' ħila tagħna.

Għandna nfittxu l-għajnuna tat-talb, tal-qari tal-Bibbja, tal-Qrar, tal-Quddies u t-Tqarbin u anki nistgħu nsibu għajnuna minn diversi gruppi u għaqdiet kattoliċi.

Minflok il-mumenti tad-dnub, għandna nippruvaw nimlew il-ħin tagħna, b'xi passatemp jew b'xi eżerċizzju fiżiku.

M'għandnix inħallu lil moħħna jieqaf jaħseb u jfittex l-okkażjoni tad-dnub.

Għandna wkoll induru lejn il-Madonna, li hi l-Omm l-iżjed safja u nitolbuha tieqaf magħna f'dan kollu.

Irridu nibqgħu nissieltu BLA MA NAQTGĦU QALBNA u l-Paċi t'Alla tkun dejjem sehemna għal issa u għal li ġej.

Talba

O Mulej ħanin, Inti tajt il-grazzja tiegħek ta' ndiema sinċiera u ta' modi kif tpatti għad-dnubiet lir-re Gontran, agħti lilna wkoll l-istess grazzja biex ma nitbegħdu qatt mis-Sagrament tal-Qrar u mill-proponiment li kemm nistgħu ma noffenduk qatt iżjed, imma ngħixu ħajja ta' qdusija li togħġbok.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed5c9dc7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Marzu: San Leonardu Murialdo

Verżjoni Vidjo:

San Leonardu Murialdo

"Naħdmu u nżommu s-silenzju; Min jumilja ruħu jkun mgħolli."

Dawn iż-żewġ sentenzi, li kienu l-programm ta' ħajjet San Leonardu Murialdo, huma minquxin fuq qabru.

SAN LEONARDU MURIALDO

Saċerdot

1828 – 1900

Tagħrif:

Il-messaġġ tal-ħajja u tal-ħidma ta' dan il-qaddis hu mill-aktar attwali.

Hu għadda ħajtu jiddefendi l-fqir u l-batut, u dan għamlu billi ħa għalih il-kawża tal-ħaddiema li għalihom ħaraq bħal f'sagrifiċċju lill-Ħallieq l-enerġija kollha tiegħu.

Il-ħidma tal-qaddis Murialdo f'appostolat soċjali, bit-tħejjija ta' żgħażagħ għad-dinja tax-xogħol, bil-kura tal-orfni u tal-abbandunati u bl-interess enormi li wera f'kull aspett tal-ħajja tal-ħaddiema aktar tidher fid-dawl veru tagħha meta wieħed iqis li Leonardo twieled f'familja sinjura u ta' demm aristokratiku.

Kien it-tielet fost disa' wlied ta' bankier għani minn Torin.

Ta' 18-il sena, wara li kien diġà beda jistudja għal inġinier, beda l-kors għal qassis.

Kien ta' intelliġenza mhux komuni.

Ordna ftit qabel għalaq it-23 sena.

Dun Ġwann Bosco talbu jieħu ħsieb l-Oratorju ta' San Lwiġi għat-tfal diffiċli ġejjin mis-slums ta' Torin.

Fl-1866 (ta' 38 sena) ġie inkarigat jieħu ħsieb il-kulleġġ tal-"Artigianelli" li fih kienu jitħarrġu apprentisti żgħażagħ għall-azjendi li bdew jinbtu.

Aċċetta proviżorjament, u dam f'dil-kariga 34 sena!

Bata, ħadem u ttallab il-karità biex isostni l-kulleġġ u ż-żgħażagħ tiegħu, b'fiduċja kbira fil-Providenza u bil-motto Fare e Tacere –"Agħmel (Aħdem) u iskot" dejjem quddiem għajnejh.

Hu waqqaf il-Kongregazzjoni ta' San Ġużepp (Patrijiet Ġużeppini) li għadhom sa llum jieħdu ħsieb il-formazzjoni professjonali u reliġjuża tat-tfal.

Il-kong., li bdiet f'Torin, xterdet mal-Italja kollha u aktar tard fl-Amerika u nħawi oħra tad-dinja.

San Leonardo Murialdo ntebaħ li kien wasal iż-żmien li l-kattoliċi b'sens għoli ta' dover u bi dritt bħala ċittadini, jagħtu sehemhom fit-tmexxija tal-pajjiż u fil-ħajja politika tiegħu.

Kien devot kbir tal-Ewkaristija, tal-Madonna u ta' San Ġużepp.

Miet jaħdem sal-aħħar nhar it-30 ta' Marzu, 1900, fl-età ta' 71 sena u nofs.

Pawlu VI iddikjarah qaddis fit-3 ta' Mejju, 1968.

Fuq qabru hemm minquxin żewġ sentenzi li kienu l-programm ta' ħajtu: Naħdmu u nżommu s-silenzju; Min jumilja ruħu jkun imgħolli.

Ħsieb

San Leonardu Murialdo kien jgħin b'kull mod li jista' lil min hu batut, hekk pereżempju ħa d-drawwa li kull filgħaxija jdur il-belt jiġbor il-ħaddiema taċ-ċmieni, idaħħalhom f'daru u jsaħħanhom madwar spiritiera ddaħħan.

Ħutu bniet "ittieħdu" mill-imħabba ta' ħuhom saċerdot u bdew jagħtuh daqqa t'id f'din l-opra, u bdew jaħslu l-ħwejjeġ kollha nugrufun ta' dawk l-imsejkna.

Dan jurina kemm għandna bżonn insaħħu l-kelma mitkellma bix-xhieda.

Il-kliem iqanqal imma l-eżempju jkaxkar.

Li kieku San Leonardu Murialdo għallem lil ħaddieħor x'għandu jagħmel biss, kien jolqot lill-intellett, imma x-xhieda tmiss il-qalb.

Ix-xhieda għandha qawwa didattika tremenda.

Kien għalhekk li ma' ħafna qaddisin, kienu jingħaqdu ħafna nies biex jgħinu fil-missjoni li l-qaddis/a tkun bdiet.

Min ikollu l-gazz jibda, u min jitħajjar u jagħżel li jkompli.

U int, f'liema minn dawn il-gruppi qiegħed/qegħda?

Fi Ġwanni 21:15-17, insibu dan li ġej:

"Wara li kielu xi ħaġa, Ġesù qal lil Xmun Pietru: "Xmun bin Ġwanni, tħobbni int aktar minn dawn?"

"Iva, Mulej," wieġbu, "int taf li nħobbok."

Qallu: "Irgħa l-ħrief tiegħi."

Staqsieh għat-tieni darba: "Xmun bin Ġwanni, tħobbni int?"

Qallu: "Irgħa n-nagħaġ tiegħi."

Għat-tielet darba staqsieh: "Xmun bin Ġwanni, tħobbni?"

Pietru ħass għafsa ta' qalb għax staqsieh għat-tielet darba, 'Tħobbni?' u qallu: "Mulej, int taf kollox, inti taf li nħobbok."

Qallu Ġesù: "Irgħa n-nagħaġ tiegħi."

'Tħobbni int?'

Il-kelmiet ta' Ġesù lil Pietru jgħoddu għal kull wieħed u waħda minna.

Id-domanda ta' Ġesù tfakkarni fid-dgħufija tiegħi u fil-Ħniena tiegħu.

Tfakkarni li l-qofol ta' kull ministeru pastorali huwa l-imħabba: l-imħabba lejn Ġesù, ir-Ragħaj it-Tajjeb, li ħabbna qabel ħabbejnieh aħna, kif ukoll l-imħabba lejn kull membru tal-merħla tiegħu.

'Iva Mulej, inti taf li nħobbok.'

Inti tafni.

Inti taf dnubieti u l-waqgħat tiegħi.

Inti taf lil qalbi, lil ruħi.

Inti taf il-ġewwieni tiegħi.

Inti taf li mingħajrek ma jien xejn u ma nista' nagħmel xejn.

Inti taf.

U għaliex taf u minkejja dak li taf, inti tafdani u qiegħed tafdali l-merħla għażiża tiegħek, il-merħla li inti fdejt bid-demm għażiż tiegħek.

"Irgħa l-ħrief u n-nagħaġ tiegħi."

Li tirgħa tfisser li tieħu ħsieb, li tindokra, li titma, li tmantni, li twennes, li tiggwida.

Dan kollu rridu nagħmluh

bil-kelma li tqanqal u fuq kollox b'eżempju li jkaxkar.

Dan kollu rridu nagħmluh bl-imħabba u bl-ispirtu ta' ħlewwa ma' kull membru tal-merħla u, meta meħtieġ, bil-bastun quddiem il-lupu.

Mulej, jiena naf, imma nitolbok tfakkarni dejjem, li l-ħrief u n-nagħaġ mhumiex tiegħi iżda huma tiegħek.

Inti qiegħed tafdahomli u jiena rrid nagħti kont tagħhom lilek.

Kun miegħi dejjem biex fija jaraw lilek, biex ma nkunx għalihom ta' tfixkil, iżda nkun għalihom ta' għajnuna, ta' kenn, ta' wens u ta' ġieħ.

U inti qed tieħu ħsieb tkun ta' dawl u gwida għal ħaddieħor permezz ta' kliemek, u l-aktar permezz tal-eżempju ta' ħajtek?

Jekk tgħid li tħobb lil Ġesù, qed tieħu ħsieb bl-istess imħabba u kura li wera magħna Hu bħala r-Ragħaj it-Tajjeb, lil dawk il-persuni li Huwa tak f'ħajtek?

Min jaf jekk ir-Ragħaj it-Tajjeb hux isejjaħlek biex toħodlu ħsieb ukoll ta' nagħaġ oħra li għandu fil-merħla kbira tiegħu bi mħabba għaliH kif sejjaħ lil San Leonardu Murialdo?

Itlob!

Talba

O Mulej Ragħaj Divin, lit-tfal u liż-żgħażagħ tajthom lil San Leonardu Murialdo bħala ragħaj għaqli u gwida tajba tagħhom, kompli sejjaħ aktar żgħażagħ ġenerużi minn fost il-merħla tiegħek, biex imqanqlin mill-eżempji tal-ħajjiet tal-qaddisin tiegħek, jagħżlu li għall-imħabba tiegħek, jgħixu ħajja ta' servizz lill-merħla tiegħek.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed5cd487', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


30 ta' Marzu: Beatu Amedew tas-Savoja

Verżjoni Vidjo:

Beatu Amedew tas-Savoja

"Kunu ġusti; ħobbu lill-fqar, u l-Mulej jagħtikom is-sliem fil-pajjiż tagħkom." –

L-aħħar kliem tal-Beatu Amedew tas-Savoja lil uliedu u n-nobbli li nġabru madwaru fl-aħħar mumenti tal-ħajja tiegħu.

BEATU AMEDEW TAS-SAVOJA

Re u Raġel Miżżewweġ

1435 – 1472

Tagħrif:

Amedew IX twieled f'Thonon (Franza) fl-1 ta' Frar, 1435; nannuh kien Amedew VIII li kien elett antipapa fl-1438, imma li abdika b'mod virtuż ftit snin wara.

Kien jibda l-ġurnata b'meditazzjoni personali u bis-smigħ tal-quddies.

Kien jersaq għas-sagramenti ħafna aktar spiss milli kienet id-drawwa dak iż-żmien.

Minn twelidu għarrsuh lil Jolanda, oħt ir-re Lwiġi XI re ta' Franza, li żżewwiġha fl-1451 meta kellu 17-il sena u minnha kellu seba' ulied.

Martu, bħalu, kienet mara reliġjuża ħafna, u għenitu anki fit-tmexxija ta' pajjiżu.

Ta' 30 sena (fl-1465) hu laħaq minflok missieru, Lwiġi I, fuq it-tron tal-Pjemonte u s-Savoja; imma, matul is-seba' snin tas-saltna tiegħu, billi kien marid b'epilepsija, hu qasam it-tmexxija mad-dukessa martu.

L-għaqda tagħhom kienet bla miksura, u huma ma kienu jaħsbu f'xejn ħlief il-ġid temporali u spiritwali tas-suditti tagħhom.

Għalkemm il-mod ta' ħajja li għex kienet waħda li taqbel mal-grad tiegħu, u hu nnifsu kien lest li jmut f'kull mument, Amedew ma xtaq qatt li s-sudditi tiegħu jxerrdu demmhom għalxejn.

Kien aħrax biss mal-libertini, ma' dawk li jaħqru lin-nies ('extortioners'), u midgħajja.

Fuq l-eżempju tiegħu d-duka ta' Milan Francesco Sforza kien jimmulta lil dawk fost il-kortiġġjani tiegħu li jinstemgħu jidgħu, u bis-somma li ġabar min għandhom bena kappella li hu wkoll żejjen ħafna.

Meta l-istess prinċep ra t-tjieba kbira u l-imħabba li Amedew kien juri lill-fqar, qal fuqu:

"Fil-pajjiżi tiegħek wieħed jistħajlu jinsab n-naħa l-oħra tad-dinja!

Kullimkien tista' tgħid li aħjar tkun għani milli fqir, imma miegħek huma l-fqar li huma mweġġħin u l-għonja li huma mmaqdrin."

Id-duka kien dejjem jitħarreġ fil-penitenza u fit-talb.

Lil dawk li ppruvaw jipperswaduh ma jsumx daqshekk, hu kien iweġibhom li ebda ħaġa ma kienet daqstant tajba għal saħħtu.

L-aħħar snin ta' ħajtu l-marda kabritu ħafna.

Martu u ħbiebu kienu jitnikktu ħafna jarawh hekk batut.

"Għalfejn tinkwetaw?"

qalilhom meta ġie f'tiegħu,

"bl-umiljazzjonijiet niksbu s-saltna ta' Alla'.

L-aħħar kliem tiegħu lil uliedu u n-nobbli li nġabru madwaru kienu:

Il-Beatu Amedew miet f'Vercelli (fil-Pjemonte) nhar it-Tnejn tal-Għid, 30 ta' Marzu, 1472, ftit ġimgħat wara li għalaq it-38 sena.

Kien ibbeatifikat fl-1677, bit-tħabrik ta' San Franġisk de Sales u l-Kardinal Bona.

Ħajtu nkitbet mill-kardinal ġiżwita San Robertu Bellarmino.

Ħsieb

Interessanti ninutaw il-parteċipazzjoni ta' martu Jolanda fit-tmexxija tiegħu.

Bħal donnu bejnu u bejn martu, kien hemm armonija u għaqda tant soda, li r-raġuni tagħha bla dubju, kienet l-għaqda tagħhom it-tnejn ma' Kristu.

Infatti, ma setax ma jkunx żwieġ b'saħħtu, ladarba nafu li martu kienet mara reliġjuża ħafna u hu kien dejjem jitħarreġ fil-penitenza u fit-talb.

Alla kien jiġi l-ewwel u qabel kollox fil-ħajja ta' din il-koppja rjali.

U kien għalhekk li leħqu grad ta' għaqda u unjoni li mhux kulħadd jasal għaliha.

Imma x'qed jiġri mill-koppji nsara tal-lum?

Għaliex daqshekk nuqqas ta' qbil, infedeltajiet, qasmiet u firdiet?

X'għandhom jagħtu każ biex jibqa' jkollhom żwieġ b'saħħtu, dawk il-koppji li qed jitħajru jiżżewwġu bil-Knisja?

Dan hu d-diskors tat-8 ta' Diċembru 2015, li l-Arċisqof Charles J. Scicluna qal waqt l-omelija tiegħu f'quddiesa għal dawk li kien għadhom kemm iżżewġu matul dik is-sena:

Għeżież koppji li żżewwiġtu din is-sena, l-ewwel awgurju tiegħi għalikom hu li intom tibqgħu ta' kuljum tieħdu grazzja ma' xulxin, u li jkollkom dik l-imħabba lejn xulxin li għandu Alla għalina.

I

l-Mulej għażilkom għal missjoni speċjali.

L-ewwelnett li tħobbu lil xulxin u li bl-imħabba tagħkom lejn xulxin tkunu sinjal qawwi tal-imħabba ta' Alla għad-dinja, għal kull bniedem.

Intom u ssibu grazzja ma' xulxin, tixhdu għall-grazzja li Alla ħa magħna.

Aħna nistgħu ngħidu: Alla ħa grazzja magħna, uriena mħabba speċjali, ħabbna mhux għax konna gustużi, jew konna twajbin, jew konna qaddisin.

It-talba tiegħi llum hija li intom bħala miżżewġin tkunu, skont ir-rieda t'Alla u bil-koperazzjoni tagħkom, għajn ta' ħajja għal xulxin, anke billi tnisslu wlied ġodda għall-familja tagħkom u għas-soċjetà.

Neżortakom, inħeġġiġkom, biex tikbru fil-qdusija u fl-imħabba.

Kemm hi sabiħa l-espressjoni li nsibu fl-Ittra lill-Efesin 1:4:

"għażilna Fih sa minn qabel il-ħolqien tad-dinja biex inkunu qaddisa u bla tebgħa quddiemu fl-imħabba."

Intom hekk se tkunu qaddisin, hekk se tkunu, bla tebgħa.

Tgħiduli: 'kultant niżloq fin-niexef taf!'

Kulħadd jgħaddi minn din l-esperjenza, ħafna drabi kuljum, imma nibqgħu xorta msejħin inkunu qaddisin billi kuljum inġeddu l-proponiment, l-impenn għall-imħabba.

Intom din il-vokazzjoni tgħixuha billi tħobbu ħafna lil xulxin.

Infakkarkom fil-parir li San Ġorġ Preca ta lil Dr Spiteri.

Meta qallu: 'Sinjur, se niżżewweġ', Dun Ġorġ qallu: 'tajjeb, issa mur lura fid-dar fejn se tgħixu u fuq il-blata ta' kull bieb ikteb tliet kelmiet: paċenzja, paċenzja, paċenzja.'

Bil-paċenzja li tieħdu b'xulxin, bis-saram ta' din il-ħajja, biċ-ċirkustanzi li ssibu ruħkom fihom, intom tgħixu ħajja iżjed trankwilla, basta titgħallmu tieħdu paċenzja u ssiru tassew qaddisin.

Qabel xejn, uru ħniena bejnietkom.

Meta tonqsu lil xulxin tqattgħux il-karti malajr, bl-għaġġla, għax dik faċli tagħmilha.

Qisu li meta jberraq u jagħmel ir-ragħad, tagħmlu impenn bejnietkom –

dan parir li jħobb jirrepeti l-Papa Franġisku

– li tippruvaw tagħmlu paċi qabel torqdu.

Tħallux ir-rankur, il-weġgħat, jibqgħu jikkankraw fikom.

Kunu umli biżżejjed biex titkellmu fuq xi ħaġa li qed iddejaqkom

Ibżgħu għall-flus ta' xulxin biex tgħixu fil-paċi.

Timxix jew tmiddx il-pass ikbar milli l-Mulej tak, ħalli ma taqax fl-inkwiet u fid-dejn żejjed.

Imma fuq kollox tittraskurawx dik is-siegħa fil-ġimgħa li tagħmlu fil-Knisja.

Jiena nitlob li aħna l-qassisin ma ndejqukomx b'omeliji twal, imma li dik l-esperjenza ta' darba fil-ġimgħa fit-tempju tal-Mulej tkun ħolqien ġdid, fejn terġgħu tibdew tieħdu r-ruħ mill-ġdid.

Ħaġa tajba ħafna wkoll hi li titolbu flimkien ta' kuljum, imqar Sliema u Qaddisa, jew inkella talba spontanja b'idejkom f'xulxin bħalma għamiltu fil-mument qaddis tal-kunsens tagħkom meta ħadtu id il-leminija ta' xulxin u wegħdtu fedeltà dejjiema lil xulxin".

Tajjeb li nimxu fuq dawn il-pariri siewja u li NITOLBU ĦAFNA GĦALL-KOPPJI FIL-KNISJA.

Talba

Mulej, il-Beatu Amedew tas-Savoja qdiek tajjeb kemm bħala raġel miżżewweġ kif ukoll bħala re qalbieni li, flimkien ma' martu, ta kas tal-bżonnijiet tal-foqra fis-saltna tiegħu, agħti lilna lkoll, nitolbuk, il-grazzja li ngħixu bil-qdusija l-istat tal-ħajja tagħna u li naqdu d-doveri tagħna fuq il-post tax-xogħol u kull fejn nistgħu, ngħinu lill-foqra ta' żmienna, bħala nsara tassew.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed5d2208', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Marzu: Beata Maddalena Caterina Morano

Verżjoni Vidjo:

Beata Maddalena Caterina Morano

"Sinjur, la tħallix li jiena mmut bla ma nkun wasalt għall-qdusija.

Agħmilni qaddisa." –

Beata Maddalena Caterina Morano

BEATA MADDALENA CATERINA MORANO

Reliġjuża

1847 – 1898

Tagħrif:

Twieldet fi Chieri, qrib Torin, fil-15 ta' Novembru,1847, minn familja modesta li kienet ġejja minn razza nobbli.

Meta kienet għadha ċkejkna, hi marret tgħix mal-familja tagħha f'Buttigliera d'Asti.

Ta' tmien snin miet missierha, u bdiet taħdem id-dar bħala nissieġa.

Saċerdot jiġi minnha qabbadha t-triq għall-istudju u għallimha l-ewwel lezzjonijiet fuq il-grammatika Taljana.

Meta għalqet 14-il sena, il-kappillan tal-post inkarigaha tieħu ħsieb orfanatrofju (asile) minkejja l-età żagħżugħa tagħha, waqt li hi kompliet tistudja u ħadet id-diploma ta' għalliema li biha setgħet tgħallem fl-iskejjel elementari.

Dik il-ħabta f'pajjiżha bdiet tikber u tissaħħaħ istituzzjoni ġdida sależjana mibdija minn San Ġwann Bosco.

Sadattant hi bdiet tħoss is-sejħa tidħol reliġjuża tal-klawsura.

Ħadet il-parir ta' Don Bosco, imma dan ma qabilx li tidħol soru klawstrali, u indirizzaha lejn il-kollaboratur tiegħu Don Giovanni Cagliero li stedinha tingħaqad mas-Sorijiet Ulied Marija Awżiljatriċi.

Hi aċċettat u, wara n-novizzjat, għamlet il-professjoni reliġjuża fl-4 ta' Settembru 1879, meta allura kellha 32 sena.

F'dik l-okkażjoni talbet repetutament lil Ġesù:

"Signore, non permettere che io muoia senza essere arrivata alla santità.

Fammi Santa!"

Agħmilni qaddisa.

Billi kienet istruwita u kapaċi tgħallem, Swor Morano spikkat fost sħabha s-sorijiet, u għalhekk tawha inkarigi ta' responsabbiltà, u fl-1881 kienet mibgħuta Sqallija fejn bdiet ħidma edukattiva tassew fekondi fost il-bniet u t-tfajliet.

Il-ħidma tal-Beata Maddalena Caterina Morano kienet tassew tal-għaġeb: f'26 sena waqqfet ma' Sqallija kollha 19-il dar, 12-il oratorju, 6 skejjel, 5 orfanatrofji, 11-il laboratorju, 4 kunventi, 3 skejjel tar-reliġjon u qajmet l-ammirazzjoni ta' kulħadd, inklużi l-awtoritajiet tal-post u l-ġerarkiji ekklesjastiċi.

Fuqha kien jingħad:

"Hija mara kbira, hija mara straordinarja."

Maħtura Superjura Provinċjali, hija impenjat ruħha wkoll biex tgħin fil-formazzjoni tal-għadd kbir ta' vokazzjonijiet li nġibdu mill-ħeġġa tagħha u mill-klima komunitarja li kienet toħloq madwarha.

Swor Morano kienet bniedma magħquda kontinwament ma' Alla, xewqana li ssir qaddisa u dedikata għal ħidma sależjana immensa.

Ingħad fuqha li kienet kontinwament "titfa' ħarsa waħda lejn l-art u għaxra lejn is-sema."

Wara ħajja mimlija ko-erenza, mgħixa dejjem bil-fehma li

"ma tostakola qatt l-azzjoni tal-grazzja b'ċedimenti għall-egoiżmu personali"

Swor Maddalena Caterina Morano għalqet għajnejha għal din id-dinja f'Alì Marina, Messina, nhar is-26 ta' Marzu 1908, b'marda tal-kanċer, meta kellha 61 sena.

Din l-Appostla salesjana ta' Sqallija kienet iddikjarata Beata f'Catania mill-Papa Ġwanni Pawlu II fil-5 ta' Novembru,1994.

Ħsieb

L-aktar ħaġa li laqtitni hija l-fatt li fuq kull ħidma, fuq kull intelliġenza, fuq kull għerf u għaqal, kapaċità u straordinarjetà, din il-mara TALBET LIL ALLA BIEX MA JOĦODHIEX QABEL MA TKUN SARET QADDISA, u hi min naħa tagħha, għamlet kull ma setgħet u waslet mal-hienja fis-sema hekk kif xtaqet.

Is-sejħa għall-qdusija hija sejħa għall-insara kollha mhux għal xi ftit privileġġati.

Int li qed taqra, INT UKOLL JEĦTIEĠ LI SSIR QADDIS/A. Il-Mulej huwa ċar fi kliemu.

Qalilna:

"Kunu qaddisin, għax qaddis jien"

(1 Pietru 1, 15-16) u ma nistgħux nidħlu fis-sema fejn Hu mar qabilna biex iħejjilna post, jekk ma nkunux qaddisin.

Fl-Eżortazzjoni Appostolika

Gaudete Et Exsultate

"Ifirħu U Thennew" tal-Qdusija tiegħu il-Papa Franġisku dwar is-Sejħa għall-Qdusija fid-Dinja tal-Lum insibu hekk:

Biex insiru qaddisin m'hemmx bżonn inkunu isqfijiet, saċerdoti, reliġjużi.

Ħafna drabi tiġina t-tentazzjoni naħsbu li l-qdusija hi riservata għal dawk li għandhom il-possibbiltà li jżommu 'l bogħod mit-taħbit ta' kuljum, biex jiddedikaw ħafna ħin għat-talb.

Mhuwiex hekk.

Ilkoll aħna msejħin inkunu qaddisin billi ngħixu bi mħabba u noffru x-xhieda tagħna fil-ħidmiet ta' kuljum, kull fejn inkunu.

Int persuna kkonsagrata?

Tqaddes billi tgħix l-għotja tiegħek bil-ferħ.

Miżżewweġ jew miżżewġa?

Tqaddes billi tħobb u tieħu ħsieb ta' żewġek jew ta' martek, kif għamel Kristu mal-Knisja.

Taħdem?

Tqaddes billi twettaq b'onestà u kompetenza l-ħidma tiegħek b'servizz għal ħutek.

Int ġenitur jew nanna jew nannu?

Tqaddes billi tgħallem bis-sabar lit-tfal kif jimxu wara Ġesù.

Qiegħed fl-awtorità?

Tqaddes billi titqabad b'riSq il-ġid komuni u tagħti dahrek lill-interessi personali.

Ħalli l-grazzja tal-Magħmudija tiegħek tħalli l-frott tagħha f'mixja ta' qdusija.

Agħmel li kollox f'ħajtek ikun miftuħ għal Alla u għalhekk agħżel lilu, agħżel dejjem mill-ġdid lil Alla.

Taqtax qalbek, għax int għandek il-qawwa tal-Ispirtu s-Santu biex dan jagħmlu possibbli, u l-qdusija, fl-aħħar mill-aħħar, hi l-frott tal-Ispirtu s-Santu fil-ħajja tiegħek (ara Galatin 5:22-23).

Meta tħoss it-tentazzjoni li tingħalaq fid-dgħufija tiegħek, erfa' ħarstek lejn il-Kurċifiss u għidlu: "Mulej, jiena msejken, imma int tista' twettaq il-miraklu li tagħmilni xi ftit aħjar".

Fil-Knisja, qaddisa u magħmula mill-midinbin, sa ssib dak kollu li teħtieġ biex tikber lejn il-qdusija.

Il-Mulej għanieha bid-doni tal-Kelma, tas-Sagramenti, is-santwarji, il-ħajja tal-komunitajiet, ix-xhieda tal-qaddisin, u ġmiel ta' kull bixra ħiereġ mill-imħabba tiegħu,

"bħal għarusa tlellex bil-ġawhar tagħha"

(Iżaija 61:10).

Din il-qdusija li għaliha l-Mulej qed isejjaħlek tkompli tikber b'ġesti żgħar.

Ngħidu aħna: waħda mara tmur il-ħanut tagħmel ix-xirja tagħha, tiltaqa' ma' ġara tagħha u jibdew ipaċpċu, u jibdew jikkritikaw.

Imma din il-mara tgħid bejnha u bejn ruħha: "Le, mhux sa ngħid xejn ħażin fuq ħadd".

Dan hu pass lejn il-qdusija.

Imbagħad, id-dar, binha jitlobha toqgħod tisimgħu jkellimha fuq il-fantasiji tiegħu u, imqar jekk tħossha għajjiena, tpoġġi bilqiegħda ħdejh tisimgħu b'sabar u mħabba.

Araw offerta oħra li tqaddes.

Imbagħad jiġiha mument ta' dieqa, imma tiftakar fl-imħabba tal-Verġni Marija, taqbad il-kuruna tar-rużarju u tibda titlob bil-fidi.

Din hi triq oħra ta' qdusija.

Wara, toħroġ fit-triq, tiltaqa' ma' fqir u tieqaf titkellem miegħu bi ħlewwa u tjieba.

Anki dan hu pass 'il quddiem.

Xi kultant il-ħajja tippreżentalna sfidi ikbar u permezz tagħhom il-Mulej jistedinna għal konverżjonijiet ġodda li bihom il-grazzja tiegħu tista' tidher aħjar fil-ħajja tagħna

"biex aħna niksbu sehem fil-qdusija tiegħu"

(Lhud 12:10).

Drabi oħra jkun hemm bżonn biss li nsibu mod iżjed perfett ta' kif ngħixu dak li diġà nagħmlu: "Hemm tnebbiħ li jiġbed biss lejn perfezzjonament straordinarju tat-tħaddim ordinarju tal-ħajja Nisranija".

Meta l-Kardinal Francis-Xavier Nguyên Van Thuân kien il-ħabs, irrifjuta li jqatta' ħinu jistenna l-liberazzjoni.

L-għażla tiegħu kienet: "ngħix il-mument ta' issa, u nimlieh bl-imħabba"; u l-mod kif dan ikkonkretizzah kien: "naħtaf l-okkażjonijiet li jiġuni ta' kuljum biex inwettaq għemejjel ordinarji b'mod straordinarju".

U int, qed tħalli lil Alla jagħmlek qaddis/a?

Jekk għadek ma bdejtx, kun af li għadek qed taħli ħajtek!

Ibda minn issa u jekk taqa', erġa qum u erġa' ibda ...

Il-Mulej iqaddsek jekk tħalliH!

Talba

O Mulej, minkejja li għall-Beata Maddalena Caterina Morano, in-nies kienet tgħid li hija mara kbira u straordinarja, l-attenzjoni tagħha kienet biss fuq li ssir qaddisa għalik, bit-talb tagħha għalina, agħti lilna wkoll l-għarfien li xejn ma jiswa li nagħmlu f'din id-dinja jekk mhux li nħabirku biex insiru qaddisin għax din hi s-sejħa diretta li tagħmlilna kull ħin sa ma naslu ningħaqdu fis-sema mal-henjin.

Bi Kristu Sidna.

Ammen.

(Talba mil-Liturġija tas-Sigħat)

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed681f34', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });